AN COIMISIÚN EORPACH An Bhruiséil,9.7.2020 COM(2020) 324 final TEACHTAIREACHT ÓN gCOIMISIÚN CHUIG PARLAIMINT NA hEORPA, CHUIG AN gCOMHAIRLE, CHUIG COISTE EACNAMAÍOCH AGUS SÓISIALTA NA hEORPA AGUS CHUIG COISTE NA RÉIGIÚN Ullmhúchán a dhéanamh d’athruithe



Teachtaireacht maidir leis an ullmhacht ag deireadh na hidirthréimhse



idir an tAontas Eorpach agus an Ríocht Aontaithe



Ullmhúchán a dhéanamh d’athruithe Teachtaireacht maidir leis an ullmhacht ag deireadh na hidirthréimhse idir an tAontas Eorpach agus an Ríocht Aontaithe I. RÉAMHRÁ II. ATHRUITHE A THARLÓIDH IN AON CHÁS A. Trádáil in earraí A.1. Foirmiúlachtaí, seiceálacha agus rialuithe custaim A.2. Rialacha custaim agus cánachais maidir le hearraí a allmhairiú agus a onnmhairiú (taraifí, CBL, mál) A.3. Deimhniúcháin agus údarúcháin táirgí, ceanglais bhunaíochta, lipéadú agus marcáil Samplaí de chomhlíontacht earnála B. Trádáil Seirbhísí B.1. Seirbhísí airgeadais B.2. Seirbhísí iompair B.3. Seirbhísí closamhairc B.4. Cáilíochtaí gairmiúla a shainaithint C. Fuinneamh D. Taisteal agus turasóireacht Seiceálacha ar dhaoine Ceadúnais tiomána

Fánaíocht Cearta paisinéirí E. Soghluaisteacht agus comhordú na slándála sóisialta F. Dlí na gcuideachtaí agus an dlí sibhialta F.1. Cuideachtaí atá cláraithe sa Ríocht Aontaithe F.2. Rogha chonarthach maidir le dlínse G. Gnéithe eile: Sonraí, cearta digiteacha agus cearta maoine intleachtúla G.1. An mhaoin intleachtúil G.2. Aistrithe agus cosaint sonraí G.3. Ainm fearainn.eu H. Comhaontaithe idirnáisiúnta an Aontais Eorpaigh III. Ullmhú do gach uile chás BOSCA: An Comhaontú um Tharraingt Siar, lena n‑áirítear an Prótacal maidir le hÉirinn agus le Tuaisceart Éireann IV. Conclúid: Tábhacht mhór na hullmhachta I.RÉAMHRÁ D'fhág Ríocht Aontaithe na Breataine Móire agus Thuaisceart Éireann (‘an Ríocht Aontaithe’) an tAontas Eorpach agus an Comhphobal Eorpach do Fhuinneamh Adamhach (‘Euratom’) – dá ngairtear in éindí ‘an tAontas’ anseo feasta – an 1 Feabhra 2020. Tháinig an Comhaontú um Tharraingt Siar a tugadh i gcrích idir an tAontas agus an Ríocht Aontaithe i bhfeidhm ar an dáta sin, lena ndaingnítear imeacht rianúil na Ríochta Aontaithe, agus lena deimhneacht dhlíthiúil a sholáthar i dtaca le réimsí tábhachtacha, lena n‑áirítear cearta na saoránach, an socrú airgeadais agus teorainn chrua ar oileán na hÉireann a sheachaint (féach an Bosca i gcuid III). Ina cáil mar thríú tír, níl an Ríocht Aontaithe rannpháirteach a thuilleadh i gcinnteoireacht an Aontais. Níl ionadaíocht thar a ceann in institiúidí an Aontais, i ngníomhaireachtaí an Aontais, in oifigí ná comhlachtaí eile de chuid an Aontais. Mar sin féin, i gcomhréir leis an gComhaontú um Tharraingt Siar, leanann dlí an Aontais d’fheidhm a bheith aige maidir leis an Ríocht Aontaithe agus sa Ríocht Aontaithe ar feadh ‘idirthréimhse’ go dtí an 31 Nollaig 2020. Le linn na hidirthréimhse, leanfaidh an Ríocht Aontaithe de bheith rannpháirteach i Margadh Aonair agus Aontas Custaim an Aontais agus de thairbhiú de bheartais agus cláir an Aontais agus ní mór di leanúint d’oibleagáidí na gcomhaontuithe idirnáisiúnta a chomhlíonadh, ina bhfuil an tAontas ina pháirtí. Is éard atá san idirthréimhse seo tréimhse leanúnachais a ndéanfaidh an tAontas an méid seo a leanas lena linn:

1.a áirithiú go gcuirfear ar fáil na bearta agus na socruithe is gá chun an Comhaontú um Tharraingt Siar a chur chun feidhme amhail ón 1 Eanáir 2021; 2.caibidlíocht a dhéanamh leis an Ríocht Aontaithe maidir le comhpháirtíocht nua, agus; 3.ullmhacht do dheireadh na hidirthréimhse an 1 Eanáir 2021 a áirithiú nuair nach mbeidh an Ríocht Aontaithe rannpháirteach a thuilleadh i Margadh Aonair agus Aontas Custaim an Aontais, ná i mbeartais ná i gcláir an Aontais, agus nach dtairbheoidh sí de chomhaontuithe idirnáisiúnta an Aontais. Dhearbhaigh rialtas na Ríochta Aontaithe an rogha sin ina chur chuige i leith na caibidlíochta, a d’fhoilsigh rialtas na Ríochta Aontaithe an 27 Feabhra 2020, agus i ráitis eile uaidh níos déanaí, maidir leis an gcaidreamh sa todhchaí idir an tAontas Eorpach agus an Ríocht Aontaithe. I dtaca leis an gcaibidlíocht i ndáil le comhpháirtíocht nua leis an Ríocht Aontaithe, is é rud é a tharla de bharr chás urghnách an choróinvíris, tar éis an chéad bhabhta caibidlíochta, nár mhór na trí bhabhta ina dhiaidh sin a thionól trí fhíschomhdháil. Ar an gcúis chéanna, b’fhaide an tréimhse ama idir an chéad bhabhta agus an dara babhta ná mar a bhí beartaithe. Go dtí seo, is beag dul chun cinn atá déanta sa chaibidlíocht. Tá dlús curtha leis an gcaibidlíocht anois le linn an tsamhraidh agus tá babhtaí caibidlíochta agus/nó seisiúin speisialaithe á sceidealú le haghaidh gach seachtaine ón 29 Meitheamh 2020. Leanfaidh an Coimisiún den chaibidlíocht ar bhonn an tsainordaithe a thug an Chomhairle dó i mí Feabhra 2020 agus le tacaíocht ó Pharlaimint na hEorpa. D’fhoilsigh seirbhísí an Choimisiúin dréacht‑téacs dlíthiúil i gcomhréir leis an sainordú sin. Is é an cuspóir atá againn comhpháirtíocht uaillmhianach a thabhairt i gcrích leis an Ríocht Aontaithe, faoi dheireadh 2020, ina gcumhdófar na réimsí uile a comhaontaíodh leis sa Dearbhú Polaitiúil . Rinne ceannairí uile an Aontais agus an Príomh-Aire Johnson an dearbhú sin a fhormhuiniú an 17 Deireadh Fómhair 2019. Mar sin féin, fiú dá ndéanfadh an tAontas Eorpach agus an Ríocht Aontaithe, faoi dheireadh 2020, clár comhpháirtíochta uaillmhianach a thabhairt i gcrích lena gcumhdófaí na réimsí uile a comhaontaíodh sa Dearbhú Polaitiúil, chruthófaí leis an gcomhaontú sin caidreamh a bheadh an‑difriúil le rannpháirtíocht na Ríochta Aontaithe i Margadh Aonair agus in Aontas Custaim an Aontais, agus sa limistéar CBL agus dleachta máil. De bhrí nach mbeidh an Ríocht Aontaithe rannpháirteach a thuilleadh i mbeartais an Aontais amhail ó dheireadh na hidirthréimhse, níl aon dul as ach go mbeidh bacainní ar thrádáil in earraí agus seirbhísí agus ar shoghluaisteacht agus malartuithe trasteorann nach ann dóibh faoi láthair. Beidh feidhm ag an méid seo sa dá threo, i.e. ón Ríocht Aontaithe go dtí an tAontas agus ón Aontas go dtí an Ríocht Aontaithe. Beidh tionchar ar lucht riaracháin phoiblí, gnólachtaí, saoránaigh agus ar pháirtithe leasmhara ar an dá thaobh agus dá dheasca sin ní mór dóibh ullmhúchán a dhéanamh. De dheasca na roghanna a rinne rialtas na Ríochta Aontaithe maidir leis an gcaidreamh sa todhchaí agus maidir le síneadh ama a chur leis an idirthréimhse, beidh suaitheadh dosheachanta ann amhail ón 1 Eanáir 2021 agus tá an baol ann go dtiocfaidh méadú ar an mbrú atá ar ghnólachtaí cheana mar gheall ar ráig COVID‑19. Tá sé ríthábhachtach go gcuirfear na páirtithe leasmhara uile ar an eolas faoin méid sin agus go n‑áiritheoidh siad go mbeidh siad ullamh do na hathruithe forleathana sin a thiocfaidh chun cinn in aon chás gan beann ar thoradh na caibidlíochta idir an tAontas Eorpach agus an Ríocht Aontaithe. Ní féidir a bheith réchúiseach ná na bearta ullmhachta ná oiriúnaithe a chur ar athlá in oirchill go n‑áiritheofaí leanúnachas le comhaontú, toisc go mbeidh líon mór athruithe dosheachanta ann. Sa Teachtaireacht, ní fhéachtar ar chor ar bith le réamhbhreithniú a dhéanamh ar thoradh na caibidlíochta ná scrúdú a dhéanamh ar na himpleachtaí a d’fhéadfadh a bheith ann mura dtiocfar ar chomhaontú maidir le comhpháirtíocht sa todhchaí. Ina ionad sin, féachtar le béim a leagan ar phríomhréimsí an athraithe dhosheachanta agus ullmhacht agus ullmhúcháin na saoránach, an lucht riaracháin phoiblí, na ngnólachtaí agus na bpáirtithe leasmhara eile go léir a éascú i dtaca leis an suaitheadh dosheachanta sin. Ba cheart do ghnólachtaí féachaint leis na pleananna ullmhachta atá acu cheana a bhreithniú athuair. Cé go ndearnadh na pleananna sin i bhfianaise an bhaoil a bhí ann go n‑aistarraingeoidh an Ríocht Aontaithe as an Aontas gan comhaontú um tharraingt siar – cás nár tháinig chun cinn – beidh ríthábhacht ag baint le cuid den obair sin i dtaca leis na hathruithe ag deireadh na hidirthréimhse. De ghrá an mhéid sin, tá athbhreithniú á dhéanamh ag an gCoimisiún freisin ar gach ceann de na 102 fhógra do pháirtithe leasmhara a d’fhoilsigh sé le linn chéim na caibidlíochta um tharraingt siar, fógraí a mbeidh a bhformhór ábhartha go deireadh na hidirthréimhse. Go dtí seo, rinneadh 51 fhógra díobh sin a thabhairt cothrom le dáta chun na hathruithe a thiocfaidh chun cinn ag deireadh na hidirthréimhse a léiriú agus déanfar tuilleadh nuashonraithe a fhoilsiú go luath. Tá liosta ar fáil in Iarscríbhinn I a ghabhann leis an Teachtaireacht seo. II.ATHRUITHE A THARLÓIDH IN AON CHÁS Sa roinn seo, tá forbhreathnú ar phríomhréimsí an athraithe a tharlóidh in aon chás amhail ó dheireadh na hidirthréimhse, cé acu a bheidh comhaontú ann maidir le comhpháirtíocht sa todhchaí idir an tAontas Eorpach agus an Ríocht Aontaithe nó nach mbeidh. Tarlóidh na hathruithe a bhfuil tuairisc orthu anseo go huathoibríoch toisc deireadh a bheith tagtha, amhail ón 1 Eanáir 2021, leis an idirthréimhse lena gceadaítear lena linn rannpháirtíocht shealadach na Ríochta Aontaithe i Margadh Aonair agus in Aontas Custaim an Aontais Eorpaigh, rud a chuirfidh deireadh le saorghluaiseacht daoine, earraí agus seirbhísí. De dheasca go bhfágfaidh an Ríocht Aontaithe an Margadh Aonair agus an tAontas Custaim, beidh bacainní breise ar an trádáil agus ar ghluaisteacht trasteorann daoine agus beidh gá le coigeartuithe a dhéanamh ar thaobh an Aontais agus ar thaobh na Ríochta Aontaithe faoi seach. De bhrí go n‑imeoidh an Ríocht Aontaithe as an Aontas, ní bheidh sí rannpháirteach a thuilleadh i gcomhaontuithe idirnáisiúnta uile an Aontais, go huathoibríoch agus de réir dlí. Ní mór do lucht riaracháin phoiblí, gnólachtaí agus saoránaigh san Aontas na bearta ullmhachta uile is gá a dhéanamh, mura mbeidh sin déanta cheana, chun ullmhú do na hathruithe sin d’fhonn costas an tsuaite a íoslaghdú a mhéid is féidir. A.Trádáil in earraí

Ní bheidh feidhm ag na hathruithe a bhfuil tuairisc orthu sna fo-ranna a leanas maidir le trádáil idir an tAontas agus Tuaisceart Éireann i gcás ina mbeidh feidhm ag an bPrótacal maidir le hÉirinn/Tuaisceart Éireann, ar cuid dhílis den Chomhaontú um Tharraingt Siar é, amhail ó dheireadh na hidirthréimhse, i dteannta aon chomhaontú comhpháirtíochta a bheidh ann amach anseo. I gcomhréir leis an bPrótacal sin, leanfaidh rialacha an Aontais a bhaineann le hearraí (lena n‑áirítear rialacha cánachais indírigh fioscacha agus neamhfhioscacha) agus Cód Custaim an Aontais d’fheidhm a bheith acu freisin maidir le Tuaisceart Éireann agus i dTuaisceart Éireann (féach an Bosca i gcuid III le haghaidh tuilleadh faisnéise). A.1. Foirmiúlachtaí, seiceálacha agus rialuithe custaim Le linn na hidirthréimhse, is cuid de Mhargadh Aonair agus Aontas Custaim an Aontais í an Ríocht Aontaithe. Dá bhrí sin, ní ann d’fhoirmiúlachtaí custaim faoi láthair maidir le hearraí atá ag gluaiseacht idir an Ríocht Aontaithe agus an tAontas. Amhail ón 1 Eanáir 2021, ní bheidh an Ríocht Aontaithe ina cuid d’Aontas Custaim an Aontais. Dá bhrí sin, beidh feidhm ag foirmiúlachtaí custaim a cheanglaítear faoi dhlí an Aontais maidir leis na hearraí uile a thiocfaidh isteach i gcríoch chustaim an Aontais ón Ríocht Aontaithe nó a fhágfaidh an chríoch chustaim sin lena gcur isteach sa Ríocht Aontaithe. Tarlóidh sin fiú má bhunaítear limistéar saorthrádála uaillmhianach leis an Ríocht Aontaithe lena bhforálfar maidir le taraifí nialasacha agus cuótaí nialasacha ar earraí, agus má bhíonn comhar custaim agus rialála ann. Ó thaobh an Aontais de, déanfaidh na húdaráis chustaim rialuithe ar bhonn Chód Custaim an Aontais, i gcomhréir leis an gcóras coiteann rioscabhunaithe a chuirtear i bhfeidhm maidir le haon teorainn sheachtrach eile de chuid an Aontais i dtaca le gluaiseacht earraí chuig tríú tíortha nó uathu. Is é is dócha a thiocfaidh as na rialuithe sin ualaí riaracháin níos mó ar ghnólachtaí agus amanna seachadta níos faide i slabhraí soláthair lóistíochta. Amhail ón 1 Eanáir 2021, maidir le gnólachtaí de chuid an Aontais ar mian leo allmhairiú ón Ríocht Aontaithe nó onnmhairiú chuici, ní mór dóibh a áirithiú go mbeidh uimhir Chláraithe agus Aitheantais Oibreoirí Eacnamaíocha (EORI) acu ionas go mbeidh siad in ann foirmiúlachtaí custaim a chomhlíonadh. Ina theannta sin, ní bheidh uimhreacha EORI a eisíodh sa Ríocht Aontaithe bailí a thuilleadh san Aontas. Ní mór do ghnólachtaí atá bunaithe sa Ríocht Aontaithe ar mian leo allmhairiú isteach san Aontas uimhir EORI a fháil ón Aontas nó ionadaí le custaim an Aontais a cheapadh chun ionadaíocht a dhéanamh thar a gceann i gcás inarb infheidhme. Anuas air sin, amhail ón 1 Eanáir 2021, scoirfidh údaruithe Oibreoirí Eacnamaíocha Údaraithe nó údaruithe eile arna n‑eisiúint ag an Ríocht Aontaithe d’fheidhm a bheith acu san Aontas. I gcás inar mian leis na hoibreoirí eacnamaíocha údaruithe an Aontais a fháil, ní mór dóibh iarratas a dhéanamh orthu i mBallstát den Aontas Eorpach. Comhairle i gcomhair gnólachtaí agus lucht riaracháin na mBallstát Gnólachtaí de chuid an Aontais ar mian leo gnó a dhéanamh leis an Ríocht Aontaithe mar thríú tír amhail ón 1 Eanáir 2021, ní mór dóibh eolas a chur ar na foirmiúlachtaí agus na nósanna imeachta a bhaineann leis sin. Ba cheart dóibh a chur san áireamh chomh maith an méadú ar oibleagáidí riaracháin a thiocfaidh as na foirmiúlachtaí agus na nósanna imeachta sin agus na sceidil ama níos faide a d’fhéadfadh teacht astu freisin. Dá bharr sin, b’fhéidir go mbeadh gá le hathruithe suntasacha a dhéanamh ar na slabhraí soláthair atá ann cheana. Is ar ghnólachtaí atá an fhreagracht as measúnú a dhéanamh, de réir na staide ina bhfuil siad féin, ar na gníomhaíochtaí is gá i bhfianaise na n‑athruithe sin. Tá na príomhphointí trasnaithe teorann ullmhaithe ag lucht riaracháin Bhallstáit an Aontais agus tá réitigh forbartha acu chun cur i bhfeidhm Chód Custaim an Aontais a áirithiú sa chomhthéacs sin. I gcás inar gá, ba cheart dóibh leanúint de na roghanna sin a chur chun feidhme agus a bheachtú agus leanúint dá n‑iarrachtaí an fheasacht i measc gnólachtaí a ardú trí dhíriú ar fhiontair bheaga agus mheánmhéide (FBManna) go háirithe. A.2. Rialacha custaim agus cánachais maidir le hearraí a allmhairiú agus a onnmhairiú (taraifí, CBL, mál) Le linn na hidirthréimhse, is cuid í an Ríocht Aontaithe d’Aontas Custaim an Aontais agus cuid de chríoch CBL agus mháil an Aontais. Dá bhrí sin, níl aon taraifí ná cuótaí á gcur i bhfeidhm maidir le hearraí atá á dtrádáil idir an tAontas Eorpach agus an Ríocht Aontaithe, agus ní gá tionscnamh na n‑earraí a léiriú. Anuas air sin, is éard atá sa chóras a chuirtear i bhfeidhm ar chánacha (CBL, dleachtanna máil) an córas a chuirtear i bhfeidhm ar thrádáil laistigh den Aontas, rud a chiallaíonn nach gá rialuithe comhfhreagracha ag an teorainn idir an Ríocht Aontaithe agus an tAontas. Amhail ón 1 Eanáir 2021, ní mór stádas tionscnaimh na n‑earraí a thrádálfar a léiriú ionas go mbeidh siad i dteideal cóir fhabhrach faoi chomhaontú idir an tAontas agus an Ríocht Aontaithe a d’fhéadfadh a bheith ann amach anseo. Maidir le hearraí nach mbeidh ceanglais maidir le tionscnamh á gcomhlíonadh ina leith, beidh feidhm ag dleachtanna custaim maidir leo fiú amháin má chuirtear i bhfeidhm comhaontú trádala taraif nialais‑cuóta nialais idir an tAontas agus an Ríocht Aontaithe. Déanfar difear freisin don trádáil idir an tAontas agus a chomhpháirtithe fabhracha, mar go mbeidh an t‑ábhar a thionscnófar sa Ríocht Aontaithe (ó thaobh oibríochtaí ábhair agus próiseála araon) in ‘ábhar neamhthionscnaimh’ faoi shocruithe fabhracha trádála an Aontais lena ndéantar cinneadh maidir le tionscnamh fabhrach na n‑earraí ina bhfuil ábhar de thionscnamh na Ríochta Aontaithe. Go praiticiúil, is é rud é nach mór d’onnmhaireoirí an Aontais a slabhraí soláthair a mheasúnú athuair. D’fhéadfadh sé go mbeadh orthu an táirgeadh a athlonnú nó soláthraithe ionchur áirithe a athrú chun leanúint de thairbhe a bhaint as socruithe fabhracha an Aontais le comhpháirtithe fabhracha reatha an Aontais. Maidir le hallmhaireoirí an Aontais a éilíonn cóir fhabhrach san Aontas, ní mór dóibhsean a áirithiú freisin go bhfuil an t‑onnmhaireoir tríú tír in ann a chruthú go gcomhlíonfaidh na hearraí na ceanglais maidir le tionscnamh fabhrach tar éis dheireadh na hidirthréimhse. Ba cheart a thabhairt faoi deara freisin, chun a stádas tionscnaimh fabhrach a choinneáil, nach mór d’earraí forálacha maidir le hiompar díreach/neamhchúbláil atá i gcomhaontuithe fabhracha an Aontais a chomhlíonadh, má bhíonn siad ag dul trí chríoch na Ríochta Aontaithe nó ag briseadh turais inti. Anuas air sin, beidh CBL le híoc nuair a allmhaireofar earraí isteach i gcríoch CBL an Aontais Eorpaigh ón Ríocht Aontaithe ar an rata is infheidhme maidir le soláthairtí na n‑earraí céanna laistigh den Aontas. Maidir le hearraí a onnmhaireofar ón Aontas chuig an Ríocht Aontaithe, beidh siad díolmhaithe ó CBL má sheoltar nó má iompraítear iad chuig an Ríocht Aontaithe, mar a bheadh i gcás aon cheann scríbe eile lasmuigh den Aontas. Sna cásanna sin, ní mór do sholáthraí na n‑earraí onnmhairithe a bheith in ann a chruthú gur fhág na hearraí an tAontas. Mar a bheadh i gcás aon allmhairiú ó thríú tíortha isteach san Aontas, beidh dleachtanna máil ar earraí inmháil (deochanna alcólacha, táirgí tobac, etc.) dlite ar iad a allmhairiú isteach san Aontas agus beidh siad iníoctha nuair a chuirfear earraí ar an margadh. Sa todhchaí, d’fhéadfadh earraí a allmhaireofar ón Ríocht Aontaithe a bheith faoi réir bearta frithdhumpála, frithchúitimh nó coimirce faoi chreat bheartas cosanta trádála an Aontais Eorpaigh. Comhairle i gcomhair gnólachtaí agus lucht riaracháin na mBallstát Ní mór do thrádálaithe a bheith in ann stádas tionscnaimh na n‑earraí a thrádálfar a léiriú ionas go mbeidh siad i dteideal cóir fhabhrach faoi chomhaontú idir an tAontas agus an Ríocht Aontaithe a d’fhéadfadh a bheith ann amach anseo. I dtaca le hearraí nach gcomhlíonfadh na ceanglais maidir le tionscnamh, ní thairbheodh siad de na socruithe trádála fabhracha sin.

Ba cheart do ghnólachtaí an Aontais a bheith ullamh chun déileáil le hábhar de thionscnamh na Ríochta Aontaithe (ionchur agus próisis) mar ábhar ‘neamhthionscnaimh’ i gcomhthéacs na trádála le tíortha comhpháirtíochta fabhracha reatha an Aontais chun bheith cinnte go bhféadfaidh a gcuid onnmhairí leanúint de bheith ag tairbhiú den chóir fhabhrach a thugtar le Comhaontuithe Saorthrádála an Aontais in aon chás amhail ó dheireadh na hidirthréimhse. Maidir le hábhar de thionscnamh na Ríochta Aontaithe atá in earraí a fhaightear i dtríú tíortha a bhfuil socruithe trádála fabhracha ag an Aontas leo agus a allmhairítear isteach san Aontas, is ábhar ‘neamhthionscnaimh’ a bheidh san ábhar sin chomh maith. As sin amach, beidh an Ríocht Aontaithe ina tríú tír chun críoch na rialach maidir le hiompar díreach/neamhchúbláil agus ba cheart do ghnólachtaí a lóistíocht a oiriúnú dá réir sin. Ina theannta sin, ba cheart do ghnólachtaí an Aontais eolas a chur ar na nósanna imeachta CBL is ábhartha agus ullmhú dá gcur i bhfeidhm. Ba cheart dóibh chomh maith an méadú ar oibleagáidí riaracháin agus moilleanna a d’fhéadfadh a bheith ann a chur san áireamh i gcás inarb ábhartha. Dá bharr sin, b’fhéidir go mbeadh gá le hathruithe suntasacha a dhéanamh ar na slabhraí soláthair agus na próisis chuntasaíochta atá ann cheana. Ba cheart do lucht riaracháin Bhallstáit an Aontais ullmhú don ualach breise a thiocfaidh as na hathruithe sin, i dtéarmaí foirne agus oiliúna, agus ba cheart dóibh dlús a chur leis an ardú feasachta trí dhíriú ar fhiontair bheaga agus mheánmhéide go háirithe. A.3. Deimhniúcháin agus údarúcháin táirgí, ceanglais bhunaíochta, lipéadú agus marcáil Le linn na hidirthréimhse, tá an Ríocht Aontaithe rannpháirteach sa Mhargadh Aonair, lena n‑áirítear an Margadh Aonair le haghaidh earraí. Is féidir earraí a thrádáil gan bhac idir an tAontas agus an Ríocht Aontaithe gan bheith faoi réir seiceálacha toisc gurb ann do chreat rialála aonair an Aontais maidir le hearraí a chur ar an margadh, lena n‑áirítear rialacha teicniúla comhchuibhithe, caighdeáin sábháilteachta agus chomhshaoil agus aitheantas frithpháirteach. Is iad institiúidí agus comhlachtaí an Aontais, ar nós ghníomhaireachtaí an Aontais, a dhéanann dea-fheidhmiú an chreata sin a mhaoirsiú. Amhail ón 1 Eanáir 2021, is é a bheidh san Aontas agus sa Ríocht Aontaithe dhá spás rialála agus dlí ar leithligh. Dá bhrí sin, ní mór do na táirgí uile a onnmhaireofar ón Aontas go dtí an Ríocht Aontaithe rialacha agus caighdeáin na Ríochta Aontaithe a chomhlíonadh agus beidh siad faoi réir aon seiceálacha agus rialuithe rialála is infheidhme ar allmhairí. Ar an gcaoi chéanna, ní mór d’aon táirge a allmhairítear ón Ríocht Aontaithe chuig an Aontas a bheith i gcomhréir le rialacha agus caighdeáin an Aontais agus a bheith faoi réir na seiceálacha agus na rialuithe comhlíontachta rialála is infheidhme maidir le hallmhairí chun críocha sábháilteachta, sláinte agus beartais phoiblí eile. Gnólachtaí de chuid an Aontais a dháileann táirgí a thagann ón Ríocht Aontaithe, is é a bheidh iontu feasta onnmhaireoirí nó allmhaireoirí i dtaca leis na táirgí a chuireann siad ar mhargadh an Aontais. Dá bhrí sin, beidh orthu oibleagáidí an onnmhaireora nó an allmhaireora a chomhlíonadh de réir rialacha an Aontais is infheidhme. I ndáil le táirgí a údarú agus a dheimhniú, ar thaobh an Aontais: ·Deimhniúcháin nó údarúcháin a eiseoidh údaráis na Ríochta Aontaithe nó comhlachtaí atá bunaithe sa Ríocht Aontaithe, ní bheidh siad bailí a thuilleadh i dtaca le táirgí a chur ar mhargadh an Aontais. Ciallaíonn sin, mar shampla, nach féidir mótarfheithicil a bhfuil cineálcheadú a eisíodh sa Ríocht Aontaithe ag gabháil léi a chur ar mhargadh an Aontais a thuilleadh. I gcás ina gceanglaítear le reachtaíocht an Aontais deimhniú ó chomhlacht de chuid an Aontais dá dtugtar fógra – e.g. i gcás feistí leighis áirithe, innealra, trealamh cosanta pearsanta nó táirgí foirgníochta – ní cheadófar a thuilleadh táirgí a dheimhneoidh comhlachtaí atá bunaithe sa Ríocht Aontaithe a chur ar mhargadh an Aontais. ·I gcás ina gceanglaítear le reachtaíocht an Aontais táirgí a chlárú i mbunachair sonraí, féadfaidh sé gur allmhaireoir san Aontas nó ionadaí ar mhonaróir de chuid na Ríochta Aontaithe nach mór dó an méid sin a dhéanamh. ·I gcás ina ndéanfar foráil i reachtaíocht an Aontais maidir le ceanglas a bhunú san Aontas le haghaidh oibreoirí eacnamaíocha áirithe nó daoine nádúrtha nó dlítheanacha eile (ionadaithe údaraithe monaróirí tríú tír nó ‘daoine freagracha’ le haghaidh comhlíontacht rialála), ní ghlacfar a thuilleadh san Aontas le bunaíocht sa Ríocht Aontaithe. Ciallaíonn sin go mbeidh gá leis an ionadaí údaraithe/duine freagrach a athlonnú ón Ríocht Aontaithe chuig an Aontas, is é sin le rá nach mór ionadaí údaraithe/ duine freagrach nua atá bunaithe san Aontas Eorpach a cheapadh. ·Marcáil nó lipéadú earraí a chuirtear ar mhargadh an Aontais, lena dtagraítear do chomhlachtaí nó do dhaoine atá bunaithe sa Ríocht Aontaithe, ní bheidh siad i gcomhréir a thuilleadh le ceanglais an Aontais maidir le lipéadú. Ar deireadh, rialacha an Aontais lena gcuirtear toirmeasc nó srian ar earraí áirithe a allmhairiú/a onnmhairiú ar chúiseanna beartais phoiblí amhail an tsláinte, an tsábháilteacht agus an comhshaol a chosaint, beidh feidhm acu maidir leis an trádáil leis an Ríocht Aontaithe, mar a bheadh le haon tríú tír. Samplaí de chomhlíontacht earnála Táirgí ceimiceacha Amhail ón 1 Eanáir 2021, ní bheidh feidhm a thuilleadh sa Ríocht Aontaithe ag rialacha an Aontais maidir le clárú, meastóireacht, údarú agus srianadh ceimiceán (REACH) . Clárúcháin atá ag monaróirí agus táirgeoirí atá bunaithe sa Ríocht Aontaithe, ní bheidh siad bailí a thuilleadh san Aontas Eorpach. Beidh ar na heintitis sin a áirithiú go mbeidh a substaintí cláraithe le monaróir nó allmhaireoir san Aontas Eorpach nó ‘Ionadaí Aonair’ a cheapadh san Aontas Eorpach mar chláraí don tsubstaint. Beidh ar úsáideoirí iartheachtacha a sheiceáil an bhfuil substaintí a úsáideann siad cláraithe ag cláraí atá bunaithe san Aontas Eorpach. Murarb amhlaidh an cás, ba cheart dóibh: ·a slabhra soláthair a oiriúnú dá réir sin (i.e. soláthraí malartach a shainaithint); ·maidir leis an gcláraí de chuid na Ríochta Aontaithe a mbeidh siad ag déileáil leis, a sheiceáil an bhfuil sé beartaithe ag an gcláraí sin ‘Ionadaí Aonair’ a cheapadh san Aontas Eorpach; nó ·an tsubstaint a chlárú i gcáil allmhaireora. Táirgí cúraim sláinte (feistí leighis agus táirgí íocshláinte lena n‑úsáid ag an duine agus le haghaidh íocshláinte tréidliachta) Amhail ón 1 Eanáir 2021, imeoidh an Ríocht Aontaithe as córas rialála an Aontais do tháirgí íocshláinte agus feistí leighis agus feistí leighis. Dá bharr sin: ·ní mór do gach sealbhóir údarúcháin margaíochta a bheith bunaithe san Aontas Eorpach; ·ní mór láithreacha tástála agus scaoilte baisceanna a bheith lonnaithe san Aontas Eorpach; ·daoine cáilithe atá freagrach as cógas‑aireachas agus scaoileadh baisceanna (táirgí íocshláinte imscrúdaitheacha san áireamh), ní mór iad sin a bheith bunaithe san Aontas Eorpach; ·aon trialacha cliniciúla a údarófar san Aontas, ní mór urraí nó ionadaí dlíthiúil a bheith acu atá bunaithe san Aontas; ·ní mór faisnéis agus lipéadú a bheith i gcomhréir le ceanglais an Aontais agus áirítear sa mhéid sin maidir le comhlipéadú cógas de réir théarmaí an údaraithe margaíochta a dheonófar sa Ríocht Aontaithe; ·ní mór deimhniú feistí leighis a dhéanamh ag comhlachtaí dá dtugtar fógra atá bunaithe san Aontas Eorpach. Comhairle i gcomhair gnólachtaí agus lucht riaracháin na mBallstát Beidh ar ghnólachtaí an Aontais a chuireann earraí ar mhargadh na Ríochta Aontaithe a áirithiú go gcomhlíonfaidh siad rialacha ábhartha uile na Ríochta Aontaithe amhail ón 1 Eanáir 2021. I dtaca le próisis údarúcháin agus deimhniúcháin, cé gur cheart bearta ullmhúcháin a bheith déanta cheana in 2019, ba cheart do ghnólachtaí an Aontais a gcomhlíonadh a sheiceáil arís eile i bhfad roimh an 1 Eanáir 2021. Ba cheart do lucht riaracháin Bhallstáit an Aontais dlús a chur leis an ardú feasachta trí dhíriú ar fhiontair bheaga agus mheánmhéide go háirithe.

B.Trádáil Seirbhísí Le linn na hidirthréimhse, tá an Ríocht Aontaithe páirteach sa Mhargadh Aonair, lena n‑áirítear an Margadh Aonair le haghaidh seirbhísí. Dá bhrí sin, tairbhíonn gnólachtaí na Ríochta Aontaithe den tsaoirse bunaíochta agus den deis seirbhísí a sholáthar in aon Bhallstát den Aontas. Tairbhíonn siad de thimpeallacht choiteann rialála agus mhaoirseachta, ina leagtar amach bearta ar féidir leis na húdaráis náisiúnta a ghlacadh. Ceadaíonn an timpeallacht sin do sholáthraithe seirbhísí tairbhiú d'ardchóras i leith cáilíochtaí gairmiúla a shainaithint. Thairis sin, i réimsí áirithe a rialáiltear ar leibhéal an Aontais, tairbhíonn an malartú seirbhísí trasteorann de chur chuige na tíre tionscnaimh nó de nós imeachta an phas, rud a thugann le tuiscint gur leor an t‑údarú a eisíonn Ballstát amháin bunaithe ar rialacha an Aontais chun rochtain a fháil ar Mhargadh Aonair an Aontais ina iomláine mar gheall ar chomhchuibhiú caighdeán, rialacha teicniúla agus creataí rialála agus maoirseachta. Fothaíonn na prionsabail sin an tsaorghluaiseacht seirbhísí áirithe idir tíortha an Aontais, mar shampla i réimsí an airgeadais, an chlosamhairc nó an iompair. Amhail ón 1 Eanáir 2021, maidir le daoine aonair nó gnólachtaí de chuid na Ríochta Aontaithe atá ag feidhmiú san Aontas Eorpach nó daoine aonair nó gnólachtaí de chuid an Aontais atá ag feidhmiú sa Ríocht Aontaithe, ní thairbheoidh siad a thuilleadh den tsaoirse bunaíochta ná den tsaoirse chun seirbhísí a sholáthar, mar a fhoráiltear i gconarthaí an Aontais. Ní bheidh údaruithe a dheonóidh údaráis na Ríochta Aontaithe faoi chreat Mhargadh Aonair an Aontais Eorpaigh bailí a thuilleadh san Aontas amhail ón 1 Eanáir 2021. Baineann sin go háirithe le réimsí na seirbhísí airgeadais, an iompair, na meán closamhairc, agus seirbhísí fuinnimh. Chun rochtain a fháil ar mhargadh an Aontais, beidh ar sholáthraithe seirbhísí agus ar ghairmithe na Ríochta Aontaithe atá bunaithe sa Ríocht Aontaithe a léiriú go bhfuil na rialacha, nósanna imeachta agus/nó údaruithe uile á gcomhlíonadh acu, is é sin le rá na rialacha, nósanna imeachta agus/nó údaruithe ar faoina réir a bheidh seirbhísí á soláthar ag náisiúnaigh eachtracha agus/nó cuideachtaí atá bunaithe lasmuigh den Aontas . D’fhéadfaí na ceanglais sin a leagan amach i ndlí an Aontais nó, níos minice ná sin, sna córais náisiúnta, ach beidh siad faoi réir na ngealltanas a thug an tAontas Eorpach faoi Chomhaontú Ginearálta na hEagraíochta Domhanda Trádála maidir le Trádáil Seirbhísí agus, chomh maith leis sin, faoin gcomhaontú um chaidreamh sa todhchaí leis an Ríocht Aontaithe. Ar an gcaoi chéanna, beidh ar sholáthraithe seirbhísí agus ar ghairmithe an Aontais atá bunaithe san Aontas agus atá ag feidhmiú sa Ríocht Aontaithe a léiriú go bhfuil rialacha ábhartha uile na Ríochta Aontaithe á gcomhlíonadh acu. B.1. Seirbhísí airgeadais Le linn na hidirthréimhse, tá an Ríocht Aontaithe páirteach i Margadh Aonair an Aontais, lena n‑áirítear an Margadh Aonair le haghaidh seirbhísí airgeadais. Dá bhrí sin, is féidir seirbhísí airgeadais ón Ríocht Aontaithe a chur ar fáil don Aontas Eorpach i láthair na huaire le húdarú aonair nó ‘pas’ i leith an réimse ábhartha seirbhísí airgeadais, arna n‑eisiúint ag údaráis na Ríochta Aontaithe. Is féidir le hoibreoirí an Aontais ‘pasanna’ a stáit baile a úsáid chun seirbhísí airgeadais a sholáthar don Ríocht Aontaithe agus sa Ríocht Aontaithe. Amhail ón 1 Eanáir 2021, ní bheidh feidhm ag údaruithe de chuid na Ríochta Aontaithe maidir le seirbhísí a sholáthar ar fud an Aontais. Féadfar seirbhísí airgeadais de chuid na Ríochta Aontaithe a sholáthar don Aontas faoi réir rialacha ábhartha tríú tír sa Bhallstát lena mbaineann. Ba cheart do ghnólachtaí, do bhainc agus d'infheisteoirí an Aontais atá ag brath ar na seirbhísí i láthair na huaire a bheith eolach ar an athrú sin agus ullmhú dá réir. Ba cheart do sholáthraithe seirbhísí airgeadais an Aontais a bhfuil oibríochtaí acu sa Ríocht Aontaithe ullmhú freisin chun cloí le rialacha ábhartha uile na Ríochta Aontaithe. Faoi na creataí coibhéise dá bhforáiltear i ngníomhartha dlíthiúla áirithe de chuid an Aontais, tá deis ag an Aontas Eorpach idirghníomhaíochtaí sonracha a éascú idir córais airgeadais an Aontais agus córais airgeadais na Ríochta Aontaithe trína aithint go bhfuil córais rialála agus maoirseachta ábhartha na Ríochta Aontaithe coibhéiseach le reachtaíocht agus ceanglais chomhfhreagracha an Aontais. Ní cheadaítear do ghnólachtaí tríú tír a gcuid seirbhísí a sholáthar do chliaint de chuid an Aontais ach amháin faoi réir líon teoranta de na coibhéisí sin. Áirítear ar shamplaí den chineál sin na réimsí a bhaineann le taisclanna lárnacha urrús, agus contrapháirtithe lárnacha imréitigh (CCPanna). Go sonrach maidir le gnólachtaí infheistíochta, tiocfaidh creat coibhéise nua feabhsaithe i bhfeidhm i lár na bliana 2021. I bhformhór na réimsí, amhail árachas, iasachtú ó bhainc thráchtála nó glacadh taiscí, ní cheadaítear do ghnólachtaí tríú tír a seirbhísí a sholáthar don Aontas ar bhonn coibhéise ach ceadaítear faoisimh stuamachta nó thuairiscithe a sholáthar, ar bhonn coibhéise, do ghnólachtaí an Aontais. Ní dhéanfar tairbhí an Mhargaidh Aonair don Ríocht Aontaithe a mhacasamhlú le cinntí coibhéise an Aontais mar nach mbeidh feidhm a thuilleadh sa Ríocht Aontaithe ag oibleagáidí agus coimircí éiceachóras Mhargadh Aonair an Aontais. Is féidir cinntí coibhéise a tharraingt siar tráth ar bith, go sonrach i gcás ina mbeidh difríocht mhór idir creataí tríú tír agus creataí an Aontais agus nach mbeidh na coinníollacha maidir le coibhéis á gcomhlíonadh a thuilleadh. Ós rud é go bhfuil creataí coibhéise an Aontais aontaobhach, ní cuid den chaibidlíocht leis an Ríocht Aontaithe iad na measúnuithe coibhéise, ná na cinntí a d'fhéadfaí a dhéanamh chun coibhéis a dheonú. De bharr na hidirnascachta atá ann faoi láthair idir margadh an Aontais agus margadh na Ríochta Aontaithe, ní mór don Choimisiún, agus é ag measúnú coibhéise, aird ar leith a thabhairt ar na rioscaí don Aontas i dtéarmaí cobhsaíocht airgeadais, trédhearcacht margaidh, sláine margaidh, cosaint infheisteoirí agus cothrom iomaíochta. Ina theannta sin, tá sé beartaithe ag an Ríocht Aontaithe imeacht ó chreataí rialála agus maoirseachta an Aontais sa réimse seirbhísí airgeadais tar éis na hidirthréimhse agus, dá réir sin, ní mór don Choimisiún coibhéis na Ríochta Aontaithe i ngach réimse a mheasúnú ar bhonn réamhbhreathnaitheach. Luaitear sa Dearbhú Polaitiúil maidir leis an gcaidreamh sa todhchaí go bhféachfaidh an tAontas Eorpach agus an Ríocht Aontaithe araon a measúnuithe coibhéise féin a chur i gcrích roimh dheireadh mhí an Mheithimh 2020. Roinn an Coimisiún ceistneoirí ina gcumhdaítear 28 réimse coibhéise leis an Ríocht Aontaithe. Faoi dheireadh mhí an Mheithimh, níor cuireadh ar ais ach ceithre cheistneoir chomhlánaithe. Ar an mbonn sin, ní raibh an Coimisiún in ann a mheasúnuithe coibhéise a chur i gcrích roimh dheireadh mhí an Mheithimh. Leanfaidh an Coimisiún de na measúnuithe bunaithe ar na freagraí breise atá sé a fháil faoi láthair. Mar thoradh ar na measúnuithe, d'fhéadfadh sé go ndéanfaí cinntí maidir le coibhéis, i ngach ceann de na réimsí, nó cinntí maidir le neamhchoibhéis. Déanfaidh an Coimisiún cinntí bunaithe ar mheasúnú cuimsitheach, lena n‑áirítear measúnú i dtaca le leas an Aontais. I roinnt réimsí, níl tús curtha ag an gCoimisiún le measúnú toisc go bhfuil cinntí coibhéise déanta cheana nó, mar shampla, toisc nach bhfuil creat dlíthiúil an Aontais Eorpaigh i bhfeidhm go hiomlán fós. Maidir leis na réimsí sin, ní ghlacfaidh an Coimisiún cinneadh coibhéise sa ghearrthéarma ná sa mheántéarma. Ar bhonn anailís a rinne an Banc Ceannais Eorpach, an Bord Aonair Réitigh agus na hÚdaráis Mhaoirseachta Eorpacha, agus ar bhonn an ullmhúcháin a rinne gnólachtaí seirbhísí airgeadais, níor shainaithin an Coimisiún ach réimse amháin a d’fhéadfadh rioscaí a chruthú don chobhsaíocht airgeadais, is é sin le rá contrapháirtithe lárnacha imréitigh díorthach. Dá bhrí sin, chun aghaidh a thabhairt ar na rioscaí a d’fhéadfadh a bheith ann don chobhsaíocht airgeadais sa ghearrthéarma, tá an Coimisiún ag breithniú cinneadh coibhéise a bhfuil teorainn ama leis a ghlacadh maidir leis an Ríocht Aontaithe sa réimse sin. Le cinneadh den sórt sin atá teoranta ó thaobh ama de, cheadófaí do chontrapháirtithe lárnacha atá lonnaithe san Aontas a n‑acmhainneacht a fhorbairt a thuilleadh chun trádálacha ábhartha a imréiteach sa ghearrthéarma agus sa mheántéarma agus cheadófaí do chomhaltaí imréitigh an Aontais na bearta riachtanacha a dhéanamh agus a chur chun feidhme, lena n‑áirítear a neamhchosaint shistéamach ar bhonneagair mhargaidh na Ríochta Aontaithe a laghdú. Chun feabhas a chur ar mhaoirseacht agus ar rialáil na ngníomhaíochtaí imréitigh a bhfuil tábhacht shistéamach don Aontas ag baint leo, tá an tAontas ag cur Rialachán EMIR 2.2 chun feidhme faoi láthair. Tá an Coimisiún ag glacadh bearta cur chun feidhme lena gcinnfear méid an riosca shistéamaigh a bhaineann le CPLanna tríú tír agus na bearta is gá chun an mhaoirseacht ar CPLanna den chineál sin a neartú, chomh maith leis an ngá a d’fhéadfadh a bheith le bearta breise chun na rioscaí sin a mhaolú. Comhairle i gcomhair gnólachtaí agus lucht riaracháin na mBallstát Ba cheart d’oibreoirí árachais, bainc, gnólachtaí infheistíochta, ionaid trádála agus soláthraithe seirbhísí airgeadais eile a mbearta ullmhúcháin a thabhairt chun críche agus a chur chun feidhme ar a dhéanaí faoin 31 Nollaig 2020 le bheith ullamh do na hathruithe a thiocfaidh i ngach cás, lena n‑áirítear réimsí dá gcuid féin nach bhfuil aon chinneadh coibhéise déanta ag an Aontas Eorpach ná ag an Ríocht Aontaithe ina leith.

Gnólachtaí, bainc nó infheisteoirí an Aontais a bhíonn ag brath ar sholáthraithe seirbhísí na Ríochta Aontaithe faoi láthair, ba cheart dóibh a mheas cén chaoi a bhféadfadh sé sin difear a dhéanamh dá n‑oibríochtaí agus ba cheart dóibh gach beart is gá a dhéanamh chun ullmhú do gach cás a d'fhéadfadh a bheith ann. Ba cheart do sholáthraithe seirbhísí airgeadais an Aontais a bhfuil oibríochtaí acu sa Ríocht Aontaithe ullmhú freisin chun cloí le rialacha ábhartha uile na Ríochta Aontaithe. Ba cheart do chomhaltaí imréitigh AE de chuid CPLanna na Ríochta Aontaithe agus dá gcliaint bearta gníomhacha a ghlacadh chun ullmhú do gach cás, lena n‑áirítear a neamhchosaint shistéamach ar bhonneagair mhargaidh na Ríochta Aontaithe a laghdú. Beidh ar mhaoirseoirí agus rialaitheoirí náisiúnta agus maoirseoirí agus rialaitheoirí an Aontais leanúint den idirphlé le páirtithe leasmhara d’fhonn a áirithiú go ndéanfar gach beart is gá le haghaidh ullmhachta faoi dheireadh 2020. B.2. Seirbhísí iompair Le linn na hidirthréimhse, tá an Ríocht Aontaithe páirteach sa Mhargadh Aonair, lena n‑áirítear an Margadh Aonair le haghaidh seirbhísí iompair. Faoi láthair, is féidir, dá bhrí sin, seirbhísí iarnróid, seirbhísí aeriompair agus oibríochtaí tarlaithe de bhóthar a chur i gcrích ar fud an Aontais Eorpaigh le haon cheadúnas amháin, arna eisiúint ag Ballstát amháin. Téann sé sin chun tairbhe oibreoirí an Aontais sa Ríocht Aontaithe freisin le linn na hidirthréimhse. Amhail ón 1 Eanáir 2021, ní bheidh cuideachtaí na Ríochta Aontaithe in ann seirbhísí iompair a chur i gcrích a thuilleadh laistigh den Aontas mar chuid den Mhargadh Aonair. Na deiseanna atá ag oibreoirí iompair an Aontais agus na Ríochta Aontaithe chun seirbhísí a chur ar fáil idir an tAontas Eorpach agus an Ríocht Aontaithe agus na coinníollacha faoina ndéanfaidh siad amhlaidh, beidh siad ag brath go mór ar an gcaibidlíocht maidir leis an gcaidreamh sa todhchaí idir an tAontas Eorpach agus an Ríocht Aontaithe i réimse an iompair. In aon chás, áfach, amhail ón 1 Eanáir 2021, ní bheidh ceadúnais a eisítear sa Ríocht Aontaithe do ghnóthais iarnróid bailí a thuilleadh san Aontas Eorpach, agus ní bheidh deimhnithe ná ceadúnais a eisítear sa Ríocht Aontaithe do thiománaithe traenach bailí a thuilleadh chun innill féinghluaiste agus traenacha a oibriú i gcóras iarnróid an Aontais. Beidh ar ghnóthais iarnróid de chuid an Aontais Eorpaigh nó na Ríochta Aontaithe a sholáthraíonn seirbhísí trasteorann idir an Ríocht Aontaithe agus an tAontas Eorpach na ceanglais dhlíthiúla is infheidhme san Aontas Eorpach agus sa Ríocht Aontaithe araon a chomhlíonadh. Baineann sé sin le ceadúnas agus deimhniú sábháilteachta don ghnóthas iarnróid, le húdaruithe rothra agus le ceadúnais phearsanra (tiománaithe traenach). Dá bhrí sin, ní mór do na páirtithe leasmhara lena mbaineann a áirithiú go bhfuil ceadúnais bhailí acu san Aontas Eorpach do na codanna sin de na seirbhísí trasteorann atá lonnaithe i gcríoch an Aontais Eorpaigh, agus ní mór ceadúnais bhailí a bheith acu sa Ríocht Aontaithe le haghaidh na gcodanna sin de na seirbhísí trasteorann atá lonnaithe i gcríoch na Ríochta Aontaithe. In aon chás, amhail ón 1 Eanáir 2021, aeriompróirí ag a bhfuil ceadúnais oibríochta a dheonaigh údarás ceadúnúcháin na Ríochta Aontaithe chun paisinéirí, post agus/nó lastas a iompar d'aer ar bhonn tráchtála, ní bheidh siad in ann seirbhísí aeriompair a sholáthar a thuilleadh laistigh den Aontas Eorpach. Maidir le haeriompróirí an Aontais agus sealbhóirí deimhnithe sábháilteachta eitlíochta, beidh orthu comhlíonadh cheanglais an Aontais a áirithiú agus a chaomhnú, lena n‑áirítear ceanglais ar aerlínte maidir le príomháit ghnó agus maidir le húinéireacht agus rialú tromlaigh a bheith san Aontas, chomh maith le acquis an Aontais maidir le sábháilteacht eitlíochta. Ar deireadh, in aon chás, amhail ón 1 Eanáir 2021, ní bheidh ceadúnas Comhphobail a thuilleadh ag oibreoirí iompair de bhóthar atá bunaithe sa Ríocht Aontaithe. Dá bhrí sin, ní thairbheoidh siad a thuilleadh de na cearta uathoibríocha rochtana ar an Margadh Aonair a dheonaítear le ceadúnas den chineál sin, is é sin le rá ceart oibreoirí an Aontais turais a dhéanamh agus earraí a iompar ar fud an Aontais. Beidh na cearta rochtana a bheidh ag oibreoirí an Aontais agus oibreoirí na Ríochta Aontaithe ar mhargaí a chéile ag brath ar thoradh na caibidlíochta idir an tAontas agus an Ríocht Aontaithe. In éagmais comhaontaithe, beidh na cuótaí teoranta atá ann cheana faoi shásra Chomhdháil Eorpach na nAirí Iompair (ECMT) ar fáil d’oibreoirí an Aontais chun turais a dhéanamh go dtí an Ríocht Aontaithe, agus d’oibreoirí na Ríochta Aontaithe chun turais a dhéanamh go dtí an tAontas. Comhairle i gcomhair gnólachtaí agus lucht riaracháin na mBallstát Ní mór do gach gnólacht iompair a chuireann oibríochtaí i gcrích idir an tAontas Eorpach agus an Ríocht Aontaithe a áirithiú go gcomhlíonfar ceanglais deimhniúcháin an Aontais agus na Ríochta Aontaithe amhail ón 1 Eanáir 2021. Beidh cearta rochtana maidir le hiompar aeir agus iompair de bhóthar idir an tAontas agus an Ríocht Aontaithe ag brath den chuid is mó ar thoradh na caibidlíochta leis an Ríocht Aontaithe. In aon chás, déanfar difear d'oibreoirí iompair leis na hathruithe ar na foirmiúlachtaí is gá nuair a rachaidh siad trasna na teorann idir an Ríocht Aontaithe agus an tAontas Eorpach. De bhreis ar na rialacha iompair a bhaineann go sonrach leis an earnáil, ba cheart do lucht riaracháin Bhallstáit an Aontais dlús a chur le hardú feasachta, ag díriú go háirithe ar FBManna, maidir leis an difear a dhéanfaidh foirmiúlachtaí teorann d'oibreoirí iompair agus lóistíochta sa todhchaí, chomh maith le paisinéirí agus oibrithe trasteorann. Áirítear leis sin freisin seiceálacha teorann ar dhaoine – lena ngabhann fíorú ceanglas maidir le dul isteach agus fanacht, stampáil pasanna, agus ceanglais víosa, más infheidhme. B.3. Seirbhísí closamhairc Le linn na hidirthréimhse, tá an Ríocht Aontaithe páirteach sa Mhargadh Aonair le haghaidh seirbhísí closamhairc. Dá bhrí sin, tá feidhm ag prionsabal na tíre tionscnaimh faoi láthair, sa chás go dtairbheoidh aon soláthraí seirbhíse atá bunaithe i mBallstát agus a chloíonn le rialacha rialtóra náisiúnta an stáit sin de riail na saoirse glactha, agus go bhfuil sé in ann ábhar a chraoladh chuig aon Bhallstáit eile gan formheas a iarraidh ar an mBallstáit eile sin. Amhail ón 1 Eanáir 2021, ní bheidh gnólachtaí atá bunaithe sa Ríocht Aontaithe in ann tairbhiú a thuilleadh de phrionsabal na tíre tionscnaimh sa Treoir maidir le Seirbhísí Closamhairc agus na Meán Closamhairc. Mar thoradh air sin, ní mór do sholáthraithe seirbhísí meán closamhairc atá lonnaithe sa Ríocht Aontaithe gach ceann de rialacha an Bhallstáit ábhartha a chomhlíonadh más mian leo a gcuid seirbhísí a sholáthar sa Bhallstát sin.

Comhairle i gcomhair gnólachtaí agus lucht riaracháin na mBallstát Maidir le soláthraithe seirbhísí meán closamhairc atá bunaithe sa Ríocht Aontaithe agus a sholáthraíonn seirbhísí meán closamhairc don Aontas Eorpach, ba cheart dóibh na bearta is gá a dhéanamh chun a áirithiú go mbeidh siad i gcomhréir leis an gcóras náisiúnta i ngach ceann de na tíortha ina bhfuil sé beartaithe acu seirbhísí a sholáthar. Ar an gcaoi chéanna, beidh ar sholáthraithe atá ag iarraidh seirbhísí a sholáthar sa Ríocht Aontaithe cloí le rialacha na Ríochta Aontaithe. B.4. Cáilíochtaí gairmiúla a shainaithint Le linn na hidirthréimhse, glacann an Ríocht Aontaithe páirt i Margadh Aonair an Aontais Eorpaigh, lena n‑áirítear saoirse bunaíochta, saorghluaiseacht daoine agus saorsholáthar seirbhísí. Dá bhrí sin, faoi láthair, tairbhíonn náisiúnaigh den Ríocht Aontaithe agus saoránaigh den Aontas a bhfuil cáilíocht sa Ríocht Aontaithe acu de chóras simplithe sainaitheantais – córas uathoibríoch i gcásanna áirithe – i dtíortha eile an Aontais, a cheadaíonn do ghairmithe amhail dochtúirí, altraí, cleachtóirí fiaclóireachta, cógaiseoirí, tréidlianna, dlíodóirí, ailtirí nó innealtóirí gluaiseacht agus seirbhísí a sholáthar ar fud an Aontais Eorpaigh agus na Ríochta Aontaithe le linn na hidirthréimhse. Amhail ón 1 Eanáir 2021, ní bheidh an Ríocht Aontaithe cumhdaithe a thuilleadh le rialacha an Aontais maidir le sainaithint cáilíochtaí gairmiúla, agus is faoi dhlí na Ríochta Aontaithe a bheidh sé cáilíochtaí a shainaithint, cáilíochtaí a fuair saoránaigh den Ríocht Aontaithe i mBallstáit an Aontais Eorpaigh. Náisiúnaigh den Ríocht Aontaithe, beag beann ar an áit a bhfuair siad a gcáilíochtaí, agus saoránaigh den Aontas a fuair cáilíochtaí sa Ríocht Aontaithe, beidh orthu sainaitheantas a fháil do na cáilíochtaí sin sa Bhallstát ábhartha ar bhonn rialacha na tíre sin maidir le náisiúnaigh tríú tír agus/nó cáilíochtaí tríú tír amhail ó dheireadh na hidirthréimhse. Comhairle i gcomhair daoine, gnólachtaí agus lucht riaracháin na mBallstát Ba cheart do na daoine lena mbaineann sainaitheantas a fháil san Aontas Eorpach roimh an 1 Eanáir 2021 dá gcáilíocht a fuair siad sa Ríocht Aontaithe chun bheith ullmhaithe do dheireadh na hidirthréimhse. Ba cheart a chur san áireamh sna cinntí a dhéanfaidh gnólachtaí ó mhí Eanáir 2021 ar aghaidh go bhfaighfear an sainaitheantas sin sa Bhallstát ábhartha ar bhonn rialacha na tíre sin maidir le náisiúnaigh tríú tír agus/nó cáilíochtaí tríú tír. C.Fuinneamh Le linn na hidirthréimhse, tá an Ríocht Aontaithe páirteach i margadh fuinnimh comhtháthaithe an Aontais. Dá bhrí sin, is trí ardáin thiomnaithe de chuid an Aontais a dhéantar bainistiú faoi láthair ar thrádáil táirgí fuinnimh idir an tAontas agus an Ríocht Aontaithe trí idirnascairí leictreachais agus gáis. Amhail ón 1 Eanáir 2021, cé gur féidir idirnascairí leictreachais agus gáis a úsáid ar ndóigh, ní bheidh an Ríocht Aontaithe rannpháirteach a thuilleadh in ardáin thiomnaithe an Aontais. Ina ionad sin, úsáidfear réitigh chúltaca mhalartacha chun leictreachas a thrádáil ar idirnascairí leis an mBreatain Mhór. Leis na réitigh sin, ba cheart a bheith in ann leanúint den trádáil leictreachais, cé nach mbeadh an leibhéal céanna éifeachtúlachta ann agus a bheadh laistigh den Mhargadh Aonair inniu. Comhairle i gcomhair gnólachtaí agus lucht riaracháin na mBallstát Ba cheart do ghnólachtaí agus do lucht riaracháin na mBallstát a chur san áireamh nach trí ardáin an Aontais a dhéanfar bainistiú ar thrádálacha trí idirnascairí leictreachais leis an mBreatain Mhór ó mhí Eanáir 2021, agus go ndéanfar sreafaí fuinnimh tríú tír díobh. Ba cheart do pháirtithe leasmhara lena mbaineann na bearta is gá a mheas chun oiriúnú don timpeallacht rialála nua. D.Taisteal agus turasóireacht Seiceálacha ar dhaoine Le linn na hidirthréimhse, caitear le náisiúnaigh den Ríocht Aontaithe mar a chaitear le saoránaigh den Aontas. Dá bhrí sin, tá saoirse gluaiseachta ag náisiúnaigh den Ríocht Aontaithe faoi láthair agus iad ag teacht isteach san Aontas Eorpach agus i limistéar Schengen. Amhail ón 1 Eanáir 2021, caithfear le náisiúnaigh den Ríocht Aontaithe a bheidh ag taisteal chuig an Aontas Eorpach agus chuig limistéar Schengen mar náisiúnaigh tríú tír agus, dá bhrí sin, beidh siad faoi réir seiceálacha críochnúla ag teorainn limistéar Schengen. Ciallaíonn sé sin nach féidir tréimhsí fanachta atá beartaithe i gcríoch Bhallstáit an Aontais Eorpaigh a bheith níos faide ná 90 lá in aon tréimhse 180 lá, agus beidh ar náisiúnaigh den Ríocht Aontaithe na coinníollacha maidir le dul isteach le haghaidh náisiúnaigh tríú tír a chomhlíonadh. Ní cheadófar dóibh a thuilleadh úsáid a bhaint as lánaí AE/LEE/CH atá forchoimeádta do dhaoine a bhfuil an ceart chun saorghluaiseachta acu agus iad ag dul trasna na teorann. Ceanglais víosa Leis na bearta reachtacha maidir le hullmhacht a rinne an tAontas Eorpach le déanaí, áirithíodh, amhail ón 1 Eanáir 2021, go mbeidh náisiúnaigh den Ríocht Aontaithe díolmhaithe ón gceanglas víosa a bheith ina seilbh acu agus iad ag trasnú theorainneacha seachtracha an Aontais Eorpaigh le haghaidh tréimhsí gearrfhanachta (suas le 90 lá in aon tréimhse 180 lá). Ní fhoráiltear leis an díolúine víosa sin don cheart chun oibre san Aontas agus tá sí faoi réir an tsásra cómhalartachta a bhfuil feidhm aige maidir le tríú tír, i.e. d’fhéadfaí é a chur ar fionraí dá scoirfí de rochtain gan víosa ar an Ríocht Aontaithe a thabhairt do shaoránaigh den Aontas le haghaidh tréimhsí gearrfhanachta.

Tiocfaidh athrú ar na rialacha maidir le víosaí freisin i gcás náisiúnaigh tríú tír áirithe atá ina gcónaí sa Ríocht Aontaithe nuair a thaistealóidh siad chuig an Aontas. Mar shampla, amhail ón 1 Eanáir 2021, ní dhíolmhóidh doiciméid chónaithe na Ríochta Aontaithe an sealbhóir ó cheanglais maidir le víosaí idirthurais aerfoirt san Aontas, agus ní thairbheoidh daltaí scoile atá ina gcónaí sa Ríocht Aontaithe de rochtain gan víosa ar an Aontas a thuilleadh agus iad ag dul ar thuras scoile. Taisteal in éineacht le peataí Le linn na hidirthréimhse, is féidir le húinéirí peataí a bhfuil cónaí orthu sa Ríocht Aontaithe ‘pas peata de chuid an Aontais’ a úsáid chun taisteal san Aontas Eorpach lena bpeataí a éascú. Amhail ón 1 Eanáir 2021, ní bheidh pas peata de chuid an Aontais a eisítear d'úinéir peata a bhfuil cónaí air sa Ríocht Aontaithe ina dhoiciméad bailí a thuilleadh chun taisteal le peataí ón Ríocht Aontaithe chuig aon cheann de Bhallstáit an Aontais. Is é an tAontas a shocróidh na ceanglais do pheataí a bheidh in éineacht le daoine a bheidh ag taisteal ón Ríocht Aontaithe amach anseo. Ceadúnais tiomána Le linn na hidirthréimhse, tá feidhm ag dlí an Aontais maidir le ceadúnais tiomána a shainaithint ar fud an Aontais Eorpaigh. Dá bhrí sin, féadfaidh sealbhóirí ceadúnas tiomána arna n‑eisiúint ag an Ríocht Aontaithe leanúint de bheith ag tiomáint san Aontas gan doiciméid bhreise faoi láthair. Amhail ón 1 Eanáir 2021, ní thairbheoidh ceadúnais tiomána arna n‑eisiúint ag an Ríocht Aontaithe de shainaitheantas frithpháirteach faoi dhlí an Aontais a thuilleadh. Is ar leibhéal na mBallstát a dhéanfar sainaitheantas na gceadúnas tiomána arna n‑eisiúint ag an Ríocht Aontaithe rialáil. Beidh feidhm ag Coinbhinsiún na Ginéive um Thrácht ar Bhóithre 1949 sna Ballstáit ar Páirtithe Conarthacha ann iad. Chun tuilleadh faisnéise a fháil, ba cheart dul i gcomhairle le húdarás freagrach an Bhallstáit féin. Fánaíocht Le linn na hidirthréimhse, tá feidhm sa Ríocht Aontaithe ag dlí an Aontais maidir le fánaíocht. Dá bhrí sin, tá feidhm ag an rialachán faoi láthair lena n‑áirithítear fánaíocht gan muirir bhreise maidir leis an Ríocht Aontaithe agus sa Ríocht Aontaithe. Amhail ón 1 Eanáir 2021, ní ráthófar a thuilleadh le dlí an Aontais rochtain do thomhaltóirí na Ríochta Aontaithe ar shocrú "Fánaíocht‑mar-atá-sa-Bhaile" san Aontas Eorpach ná ní ráthófar rochtain ach oiread do thomhaltóirí an Aontais a bheidh ag taisteal chuig an Ríocht Aontaithe. Mar sin de, beidh oibreoirí seirbhísí fóin póca na Ríochta Aontaithe agus an Aontais araon in ann formhuirear a chur i bhfeidhm ar chustaiméirí fánaíochta. Cearta paisinéirí Le linn na hidirthréimhse, leanfaidh dlí an Aontais i ndáil le cearta paisinéirí a bheidh á n‑iompar d'aer, d'iarnród, ar bhus, ar chóiste agus ar long, lena n‑áirítear cúnamh do phaisinéirí atá faoi mhíchumas nó a bhfuil a soghluaisteacht laghdaithe, leanfaidh sé d’fheidhm a bheith aige maidir le paisinéirí a imíonn ón Ríocht Aontaithe go Ballstát den Aontas, beag beann ar an iompróir a bheith ina iompróir de chuid na Ríochta Aontaithe nó ina iompróir de chuid an Aontais. Amhail ón 1 Eanáir 2021, déanfar difear do leibhéal na cosanta do phaisinéirí a bheidh ag taisteal idir an tAontas agus an Ríocht Aontaithe. Ag brath ar an modh iompair, d’fhéadfadh sé nach mbeadh paisinéirí cosanta a thuilleadh le cearta paisinéirí an Aontais agus iad ag taisteal chuig an Ríocht Aontaithe nó uaithi. Comhairle i gcomhair daoine, gnólachtaí agus lucht riaracháin na mBallstát Ba cheart do dhaoine, agus iad ag taisteal, athruithe a chur san áireamh a bhaineann le seiceálacha teorann, ceanglais víosa, pasanna peataí, ceadúnais tiomána agus muirir fánaíochta agus iad ag taisteal chuig an Ríocht Aontaithe agus uaithi. Ba cheart do ghnólachtaí a sholáthraíonn seirbhísí taistil eolas a chur ar na hathruithe, agus d’fhéadfadh sé go mbeadh orthu próisis a chur in oiriúint dá réir sin. Ní mór do na húdaráis náisiúnta a áirithiú go bhfuil go leor foirne ar fáil ag pointí trasnaithe teorann, agus an bonneagar a oiriúnú más gá. Ba cheart dóibh a áirithiú freisin go bhfuil eolas maith ag paisinéirí agus ag taistealaithe faoi aon athrú ar a gcearta agus ar a n‑oibleagáidí. E.Soghluaisteacht agus comhordú na slándála sóisialta Le linn na hidirthréimhse, ní thiocfaidh deireadh leis an tairbhe a bhaineann náisiúnaigh na Ríochta Aontaithe as saorghluaiseacht na ndaoine san Aontas. Na cearta saorghluaiseachta atá ag saoránaigh an Aontais, is ceadmhach dóibh fós na cearta sin a chleachtadh le dul ag obair, le staidéar a dhéanamh, le gnó a bhunú, nó le cónaí sa Ríocht Aontaithe. Tá feidhm freisin le rialacha uile an Aontais ar chomhordú na gcóras slándála sóisialta, agus leanfaidh an fheidhm sin faoi théarmaí an Chomhaontaithe um Tharraingt Siar, fiú nuair a bheidh an idirthréimhse istigh, feidhm i leith daoine a bhí i gcás trasteorann idir an Ríocht Aontaithe agusan tAontas Eorpach roimh dheireadh na hidirthréimhse. Tugann an Comhaontú um Tharraingt Siar cosaint freisin do na cearta cónaithe agus oibre atá ag saoránaigh an Aontais, saoránaigh a bheidh ina gcónaí go dleathach sa Ríocht Aontaithe, agus do na cearta cónaithe agus oibre atá ag náisiúnaigh na Ríochta Aontaithe a bheidh ina gcónaí go dleathach i mBallstát den Aontas ag deireadh na hidirthréimhse, agus do na cearta atá ag baill dá dteaghlach.

Amhail ón 1 Eanáir 2021, tiocfaidh deireadh leis an tsaorghluaiseacht idir an tAontas Eorpach agus an Ríocht Aontaithe. Beidh tionchar aige sin ar éascaíocht soghluaisteachta shaoránaigh uile an Aontais nach tairbhithe iad den Chomhaontú um Tharraingt Siar, saoránaigh nó baill dá dteaghlach ar mian leo tréimhsí níos faide a chaitheamh sa Ríocht Aontaithe, bídís ina mic léinn, ina n‑oibrithe, nó bídís ar scor. Is iad dlíthe inimirce na Ríochta Aontaithe a rialóidh gach gluaiseacht a dhéanfaidh na daoine sin chuig an Ríocht Aontaithe. Cuideachtaí sa Ríocht Aontaithe ar mian leo saoránaigh den Aontas a earcú, beidh rialacha na Ríochta Aontaithe le leanúint acu, rialacha nach bhfuil feidhm leo faoi réimeas an Aontais i láthair na huaire. Gach gluaiseacht chuig an Aontas Eorpach a dhéanfaidh náisiúnaigh den Ríocht Aontaithe nach tairbhithe iad den Chomhaontú um Tharraingt Siar, is gluaiseacht í arb iad rialacha imirce an Aontais agus na mBallstát a bheidh á rialú. Cuideachtaí AE ar mian leo náisiúnaigh de chuid na Ríochta Aontaithe a earcú, is leis na rialacha ábhartha maidir le náisiúnaigh tríú tír a bheidh orthu cloí, is é sin rialacha an Aontais agus na mBallstát ina bhfuil na cuideachtaí sin. Maidir le saoránaigh an Aontais a bheidh ag cleachtadh soghluaisteacht de chineál éigin faoi réimeas nua na Ríochta Aontaithe, beidh deireadh le comhordú na gcóras slándála sóisialta a bhforáiltear dó i rialacháin an Aontais. Is é an scéal céanna a bheidh ann do náisiúnaigh na Ríochta Aontaithe san Aontas ach amháin má tá siad cumhdaithe le rialacha sonracha de chuid an Aontais a bhaineann le náisiúnaigh tríú tír. Ó tharla nach mbeidh feidhm feasta ag rialacha an Aontais, ní bheidh cosaint mhór trasteorann ann ar thaobh na slándála sóisialta faoi mar atá faoi rialacha an Aontais i láthair na huaire. Fiú amháin faoi chomhaontú comhpháirtíochta leis an Ríocht Aontaithe san am atá le teacht, ní fhéadfaí ach cuid de theidlíochtaí na slándála sóisialta a ghealladh. Ní fios go díreach cé na téarmaí a mbeidh feidhm leo ó tharla gan toradh fós ar an gcaibidlíocht idir an tAontas Eorpach agus an Ríocht Aontaithe faoi chomhpháirtíocht sa todhchaí i leith chostais cúraim sláinte agus cearta pinsin, cuir i gcás. F.Dlí na gcuideachtaí agus an dlí sibhialta F.1. Cuideachtaí atá cláraithe sa Ríocht Aontaithe Le linn na hidirthréimhse, tá an Ríocht Aontaithe páirteach sa Mhargadh Aonair, margadh lena n‑áirítear bunsaoirse na bunaíochta. Dá bhrí sin, i láthair na huaire, féadfar cuideachta a chlárú sa Ríocht Aontaithe ach an phríomháit riaracháin nó an phríomháit ghnó atá aici a bheith i gceann de Bhallstáit an Aontais. Amhail ón 1 Eanáir 2021, is cuideachtaí tríú tír a bheidh i gcuideachtaí atá corpraithe sa Ríocht Aontaithe, agus ní bheidh aitheantas le fáil acu go huathoibríoch faoi Airteagal 54 de CFAE. An t‑aitheantas atá ag dul dóibh, is rud é a bheidh faoi réir ag na dlíthe náisiúnta a bhaineann le cuideachtaí atá corpraithe i dtríú tír. Brainsí atá ag cuideachtaí corpraithe de chuid na Ríochta Aontaithe i mBallstáit an Aontais, is brainsí de chuid cuideachtaí tríú tír a bheidh iontu. Fochuideachtaí san Aontas le cuideachtaí de chuid na Ríochta Aontaithe, is cuideachtaí AE iad i bprionsabal, agus beidh siad fós faoi chumhdach ag reachtaíocht ábhartha an Aontais agus ag an reachtaíocht ábhartha náisiúnta. Comhairle i gcomhair gnólachtaí agus lucht riaracháin na mBallstát Sa chás gur mian le cuideachtaí atá corpraithe sa Ríocht Aontaithe tiontú ina gcuideachtaí AE, ba cheart dóibh gach beart a dhéanamh is gá le hiad féin a chorprú i mBallstát de chuid an Aontais. F.2. Rogha chonarthach maidir le dlínse Le linn na hidirthréimhse, tá an Ríocht Aontaithe páirteach i ngnéithe de limistéar breithiúnach sibhialta an Aontais. Dá bhrí sin, i láthair na huaire, breithiúnais a thugann cúirt sa Ríocht Aontaithe ar chúrsaí sibhialta agus tráchtála araon, tá siad infheidhme gan mhoill san Aontas Eorpach. Ar thaobh na praitice de, is minic a bhunaítear dlínse na Ríochta Aontaithe i gconarthaí tráchtála le haghaidh na dlíthíochta. Amhail ón 1 Eanáir 2021, ní bheidh feidhm feasta le rialacha an Aontais a éascaíonn aithint trasteorann agus forfheidhmiú na mbreitheanna san Aontas agus sa Ríocht Aontaithe le linn na hidirthréimhse . Nuair a bheidh an idirthréimhse istigh, dá dtarlódh don Ríocht Aontaithe aontú as a stuaim féin le Coinbhinsiún na Háige 2005 um Chomhaontuithe maidir le Rogha Cúirte, ní thiocfadh an Coinbhinsiún sin i bhfeidhm ach le breitheanna ó chúirteanna a aithint nó a fhorfheidhmiú, breitheanna a thabharfaidh cúirteanna de réir rogha eisiach comhaontuithe cúirte arna dtabhairt i gcrích tar éis don Ríocht Aontaithe dul i bpáirt sa Choinbhinsiún sin. Dá bhrí sin, i láthair na huaire, an aithint agus an forfheidhmiú a dhéantar i gcás breitheanna de chuid na Ríochta Aontaithe, is é rud a bheidh siad á rialú go fóill ag rialacha náisiúnta an Bhallstáit ina bhfuil an aithint/forfheidhmiú á lorg. Comhairle i gcomhair gnólachtaí agus lucht riaracháin na mBallstát Moltar do gach gnólacht an méid sin a mheas nuair atá roghanna conarthacha a bhaineann le dlínse idirnáisiúnta á measúnú acu. An bhreith a thabharfaidh cúirt sa Ríocht Aontaithe, ba cheart do na gnólachtaí a thuiscint gurbh fhéidir nach tapa a fhéadfar an bhreith sin a fhorfheidhmiú, faoi mar a fhéadfar san Aontas Eorpach i láthair na huaire. G.Gnéithe eile: Sonraí, cearta digiteacha agus cearta maoine intleachtúla G.1. An mhaoin intleachtúil Le linn na hidirthréimhse, tá an Ríocht Aontaithe páirteach i Margadh Aonair an Aontais. Dá bhrí sin, i láthair na huaire, an té is sealbhóir ar cheart maoine intleachtúla, trádmharc de chuid AE mar shampla, ní féidir leis an té sin trádmharc den sórt sin a agairt chun loingsiú earraí ón Ríocht Aontaithe go dtí an tAontas Eorpach a agóid, fad atá na hearraí a cuireadh ar mhargadh na Ríochta Aontaithe faoin trádmharc sin ag an sealbhóir cirt, nó le toil an tsealbhóra cirt sin (‘prionsabal ídithe’ na gceart a bhronntar le ceart na maoine intleachtúla), agus vice versa. Amhail ón 1 Eanáir 2021, nuair a bheidh táirgí á bhfoinsiú ón Ríocht Aontaithe ag trádálaithe san Aontas Eorpach, ní fhéadfaidh siad an t‑ídiú a agairt i leith sealbhóirí cirt. Comhairle i gcomhair gnólachtaí agus lucht riaracháin na mBallstát

Gnólachtaí atá i mbun trádáil chomhthreomhar leis an Ríocht Aontaithe, is inmholta dóibh athmhachnamh a dhéanamh ar a gcuid socruithe gnó. Chomh maith leis sin, amhail ón 1 Eanáir 2021, cé go mbeidh cosaint ann fós faoin gComhaontú um Tharraingt Siar do na cearta maoine intleachtúla aonadacha atá ann faoi láthair (trádmharcanna AE, dearaí Comhphobail, cearta Comhphobail maidir le cineálacha plandaí agus tásca geografacha), má bhíonn cearta aonadacha nua ann, is faoi raon feidhme críochach laghdaithe a bheidh siad, arae ní bheidh feidhm leo feasta sa Ríocht Aontaithe. Comhairle i gcomhair gnólachtaí agus lucht riaracháin na mBallstát Na páirtithe leasmhara lena mbaineann, i gcás inarb ábhartha, ba cheart dóibh na bearta is gá a dhéanamh chun cosaint a áirithiú sa Ríocht Aontaithe do chearta maoine intleachtúla na todhchaí. G.2. Aistrithe agus cosaint sonraí Le linn na hidirthréimhse, tá an Ríocht Aontaithe faoi cheangal ag reachtaíocht an Aontais i dtaca le cosaint sonraí. Dá bhrí sin, is féidir sonraí pearsanta a chur ón Aontas Eorpach go dtí an Ríocht Aontaithe i láthair na huaire gan bhac gan laincis. Amhail ón 1 Eanáir 2021, ní gá scor den aistriú sonraí chun na Ríochta Aontaithe, ach beidh orthu cloí le rialacha agus le coimircí sonracha an Aontais i leith aistriú sonraí pearsanta chuig tríú tíortha faoi mar a leagtar amach iad i Rialachán Ginearálta an Aontais maidir le cosaint sonraí (GDPR), sin nó sa treoir maidir le cosaint sonraí i réimse fhorfheidhmiú an dlí. Thar aon ní, tá foráil i gCaibidil V de GDPR maidir le huirlisí éagsúla, foráil a áirithíonn nach ndéantar creimeadh ar an gcosaint ar dhaoine nádúrtha atá geallta laistigh den Aontas nuair atá sonraí pearsanta á n‑aistriú chuig tríú tíortha. Trí bhíthin na n‑uirlisí sin, féadfaidh an tAontas Eorpach cinneadh aontaobhach ‘leordhóthanachta’ a ghlacadh de bhonn Airteagal 45 de GDPR más dóigh leis leibhéal leordhóthanach cosanta sonraí a bheith ar fáil i dtríú tír. Faoi mar atá ráite go neamhbhalbh sa Dearbhú Polaitiúil, déanfaidh an tAontas Eorpach a dhícheall leis an measúnú ar réimeas na Ríochta Aontaithe a thabhairt i gcrích roimh dheireadh 2020 d’fhonn cinneadh a ghlacadh má chomhlíonann an Ríocht Aontaithe na coinníollacha is infheidhme. Tá an measúnú seo á dhéanamh faoi láthair ag an gCoimisiún, agus bhí roinnt cruinnithe teicniúla aige leis an Ríocht Aontaithe chun faisnéis a bhailiú le haghaidh an phróisis. San Acht um Chosaint Sonraí atá ag an Ríocht Aontaithe ar an taobh eile den scéal, tá leordhóthanacht ann do Bhallstáit an Aontais go dtí deireadh 2024, agus beidh athbhreithniú le déanamh air faoin dáta sin. Comhairle i gcomhair gnólachtaí agus lucht riaracháin na mBallstát Ba cheart do ghnólachtaí agus do riaracháin phoiblí na bearta a dhéanamh is gá lena áirithiú gur i gcomhréir le dlí an Aontais maidir le cosaint sonraí a dhéanfar an t‑aistriú sonraí pearsanta chuig an Ríocht Aontaithe, déanadh an tAontas cinneadh i leith leordhóthanacht na Ríochta Aontaithe nó ná déanadh. Is féidir comhlíonadh a dhéanamh ach na coimircí iomchuí a bheith i bhfeidhm faoi mar a fhoráiltear sa Rialachán Ginearálta maidir le Cosaint Sonraí lena n‑áirítear rialacha ceangailteacha corparáideacha, sin nó trí mhaoluithe sonracha. G.3. Ainm fearainn.eu Le linn na hidirthréimhse, tá feidhm sa Ríocht Aontaithe ag dlí an Aontais maidir leis na hainmneacha fearainn barrleibhéil .eu. Gnólachtaí atá bunaithe sa Ríocht Aontaithe, mar aon le saoránaigh na Ríochta agus daoine atá ina gcónaí ann, tá siad incháilithe fós le hainm fearainn .eu a chlárú nó a bheith ina seilbh acu. Amhail ón 1 Eanáir 2021, gnólachtaí atá bunaithe sa Ríocht Aontaithe ach ní san Aontas Eorpach, sin agus daoine atá ina gcónaí sa Ríocht Aontaithe nach saoránaigh den Aontas iad, ní bheidh siad incháilithe feasta le hainmneacha fearainn .eu a bheith ina seilbh acu ná lena gclárú. Mura féidir leis na daoine sin a léiriú go bhfuil siad incháilithe fós le hainmneacha fearainn .eu a bheith ina seilbh acu, déanfar a gcuid ainmneacha fearainn a tharraingt siar nuair a bheidh an idirthréimhse istigh. Saoránaigh den Aontas, áfach, atá ina gcónaí sa Ríocht Aontaithe, féadfaidh ainmneacha fearainn .eu a bheith ina seilbh acu, nó féadfaidh siad ainmneacha nua a chlárú, fiú nuair a bheidh an idirthréimhse istigh. H.Comhaontaithe idirnáisiúnta an Aontais Eorpaigh Le linn na hidirthréimhse, tá an Ríocht Aontaithe fós faoi cheangal ag na comhaontaithe idirnáisiúnta a thug an tAontas Eorpach i gcrích. Chomh maith leis sin, tá sé curtha ar a súile ag an Aontas Eorpach dá chuid comhpháirtithe gur mar Bhallstát a chaitear leis an Ríocht Aontaithe le linn na hidirthréimhse chun críocha na gcomhaontuithe sin. Amhail ón 1 Eanáir ní bheidh an Ríocht Aontaithe faoi chumhdach a thuilleadh ag na comhaontuithe a thugann an tAontas nó na Ballstáit i gcrích ag gníomhú dóibh thar cheann an Aontais, ná ag na comhaontuithe a thabharfaidh an tAontas agus na Ballstáit i gcrích ag gníomhú dóibh go comhpháirteach. Tar éis shíniú an Chomhaontaithe um Tharraingt Siar, chuir an tAontas Eorpach a chomhpháirtithe idirnáisiúnta ar an eolas faoi na hiarmhairtí a bheidh ar tharraingt siar na Ríochta Aontaithe as an Aontas, rud a rinne siad trí ‘Nóta Briathartha’ a sheoladh. . Is é an toradh atá air sin nach mbeidh tairbhe feasta ag an Ríocht Aontaithe, náisiúnaigh na Ríochta Aontaithe ná oibreoirí eacnamaíocha, ar na céadta comhaontuithe idirnáisiúnta atá ag an Aontas, lena n‑áirítear Comhaontuithe Saorthrádála, comhaontuithe um aitheantas frithpháirteach, comhaontuithe tréidliachta nó comhaontuithe déthaobhacha i ndáil le haeriompar nó sábháilteacht eitlíochta. Gnólachtaí atá bunaithe san Aontas, is gnólachtaí iad sin a mbeidh tairbhe acu fós dar ndóigh ar na comhaontuithe uile atá ann san Aontas cheana. Sin rud atá gan dochar do stádas na Ríochta Aontaithe maidir le comhaontuithe iltaobhacha a bhfuil an Ríocht Aontaithe ina páirtí iontu í féin. Mar shampla, beidh an Ríocht Aontaithe ina comhalta den Eagraíocht Dhomhanda Trádála as a stuaim féin fós, agus beidh sí cumhdaithe ag comhaontuithe ábhartha na hEagraíochta Domhanda Trádála i dtaobh a cuid lamháltas agus ceangaltas, go háirithe maidir le trádáil in earraí, trádáil i seirbhísí, nó trádáil i gcearta maoine intleachtúla.



III. Ullmhú do gach uile chás Na hathruithe a bhfuil tuairisc orthu i gcuid II den Teachtaireacht, is athruithe iad a tharlóidh in aon chás, déantar comhaontú idir an tAontas Eorpach agus an Ríocht Aontaithe i leith comhpháirtíocht uaillmhianach nua faoin 31 Nollaig 2020 nó ná déantar. Bíodh sin mar atá, mura n‑éiríonn leo comhaontú a dhéanamh, níl dabht ach go mbeidh suaitheadh agus corraíl ann is tromchúisí ná na hathruithe atá luaite i gcuid II. Sa chás nach mbeidh comhaontú ann, beidh feidhm ar onnmhairithe ón taobh eile ag taraifí an náisiúin is mó a bhfuil fabhar leis; is é sinearraí a allmhairítear ón Ríocht Aontaithe chuig an Aontas, dhéanfaí an Chomhtharaif Chustaim a thobhach orthu, agus earraí a allmhairítear ón Aontas chuig an Ríocht Aontaithe, is iad taraifí na Ríochta Aontaithe a bheadh le cur orthu sin. Sa Teachtaireacht seo, ní ag féachaint le réamhbhreith a dhéanamh ar thoradh na caibidlíochta atá ar siúl faoi láthair idir an tAontas Eorpach agus an Ríocht Aontaithe atáthar. Ar an dóigh sin, is é an príomhfhócas atá inti saincheisteanna eile nach bhfuil faoi chaibidil i láthair na huaire. Aithníonn an Coimisiún go bhfágann sé sin éiginnteacht mhór ar an lucht riaracháin phoiblí, ar shaoránaigh, ar ghnólachtaí agus ar pháirtithe leasmhara eile ar fud an gheilleagair agus ar fud na sochaí. Sampla amháin den éiginnteacht sin is ea an méid a tharlóidh má bhíonn an Ríocht Aontaithe rannpháirteach in Erasmus+ agus sa chlár Fís Eorpach ó mhí Eanáir 2021 amach. Ní leigheas ar an éiginnteacht sin ach sa toradh a bheidh ar an caibidlíocht atá á déanamh i láthair na huaire. Mura ndéantar comhaontú ar chomhpháirtíocht nua faoin 31 Nollaig 2020, is trom na hiarmhairtí a bheidh ann. Mar sin féin, tugann an Coimisiún dá aire nach ionann cás gan margadh i gcaidreamh na todhchaí agus cás gan margadh le linn na caibidlíochta faoi tharraingt siar na Ríochta Aontaithe as an Aontas Eorpach, rud a bhfuil roinnt cúiseanna éagsúla leis: 1.Ar an gcéad ásc, leis an gComhaontú um Tharraingt Siar beidh deimhneacht dhlíthiúil ann i réimsí tábhachtacha éagsúla, réimsí ina raibh tarraingt siar na Ríochta Aontaithe as an Aontas ina chúis éiginnteachta. Áirítear orthu sin an chosaint ar chearta na saoránach, an socrú airgeadais, réiteach feidhme dlí a bhunú chun teorainn chrua ar oileán na hÉireann a sheachaint, cosaint leanúnach ar stoc ceart maoine intleachtúla aonadach an Aontais (lena n‑áirítear na tásca geografacha atá ann cheana), agus forálacha chun deireadh a chur gan mhí-ord leis na nósanna imeachta leanúnacha uile idir an tAontas agus an Ríocht Aontaithe(féach an Bosca). 2.Ar an dara hásc, an idirthréimhse a leagtar amach sa Chomhaontú um Tharraingt Siar, tugann sí am breise do na páirtithe leasmhara, cé go bhfuil teorainn leis sin, chun ullmhú le haghaidh pé cás a bheidh ann, lena n‑áirítear an cás nach mbeidh comhaontú ann faoin 1 Eanáir 2021 maidir le chomhpháirtíocht sa todhchaí. 3.Ar an tríú hásc, tá líon teoranta de bhearta reachtacha Aontais ann,bearta a glacadh in 2019 ionas go mbeifí ullamh do tharraingt siar na Ríochta Aontaithe as an Aontas Eorpach pé cás a thiocfadh chun cinn, bearta a bheidh infheidhme i ndeireadh na hidirthréimhse. Áirítear orthu sin an Ríocht Aontaithe a chur ar liosta na dtríú tíortha a bhfuil a gcuid náisiúnach díolmhaithe ón gceanglas víosa le haghaidh tréimhsí gearra, chomh maith le cionroinnt a dhéanamh ar chuótaí rátaí taraife an Aontais, is é sin cuótaí na hEagraíochta Domhanda Trádála idir an tAontas Eorpach agus an Ríocht Aontaithe. Cuirfidh an Coimisiún an méid sin thuas ar fad san áireamh, leanfaidh sé air ag faire go grinn ar an gcás, agus féachfaidh sé le leas an Aontais Eorpaigh a chosaint, idir leas na saoránach agus leas an gheilleagair. BOSCA: An Comhaontú um Tharraingt Siar, lena n‑áirítear an Prótacal maidir le hÉirinn agus le Tuaisceart Éireann An Comhaontú um Tharraingt Siar a tugadh i gcrích idir an tAontas Eorpach agus an Ríocht Aontaithe, is ar an 1 Feabhra 2020 a tháinig sé i bhfeidhm. Tá forálacha mionsonraithe ann a fhéachann le teorainn a chur leis an dochar a dhéanfaidh tarraingt siar na Ríochta Aontaithe as an Aontas Eorpach ar an Margadh Aonair agus ar an Aontas Custaim go mór mór sna réimsí seo a leanas: Cearta na saoránach: Tá cosaint sa Chomhaontú um Tharraingt Siar ar chearta shaoránaigh an Aontais Eorpaigh atá ina gcónaí sa Ríocht Aontaithe go dleathach faoi dhlí an Aontais ag deireadh na hidirthréimhse, agus ar chearta náisiúnaigh na Ríochta Aontaithe atá ina gcónaí go dleathach faoi dhlí an Aontais i gceann de Bhallstáit an Aontais ag an am céanna, agus ar na cearta atá ag baill dá dteaghlach, cearta le leanúint dá gcónaí, dá gcuid staidéir agus dá gcuid oibre sna Stáit óstacha atá ag gach duine díobh faoi seach. Socrú airgeadais: Foráiltear leis an gComhaontú um Tharraingt Siar go n‑urramóidh an Ríocht Aontaithe agus antAontas Eorpachna hoibleagáidí airgeadais uile a ghlac siad orthu féin nuair is ball den Aontas Eorpach a bhí sa Ríocht Aontaithe, sin agus an caiteachas iarbhír a bheidh ann tar éis 2020 a urramú, caiteachas iarbhír de thoradh na ngealltanas a bhí ann. An Prótacal maidir le hÉirinn agus Tuaisceart Éireann: Is i ndeireadh na hidirthréimhse a thiocfaidh an Prótacal maidir le hÉirinn agus Tuaisceart Éireann i bhfeidhm, agus is réiteach cobhsaí atá ann, réiteach a mbeidh feidhm aige fós mar aon le haon chomhaontú comhpháirtíochta a bheidh ann amach anseo, ach sin a bheith de réir mar is toil le Tionól Thuaisceart Éireann i leith feidhm a bheith leis go fóill. Cuireann sé réiteach ar fáil atá inoibrithe ó thaobh an dlí de, réiteach faoina seachnófar teorainn chrua ar oileán na hÉireann, réiteach a chosnaíonn geilleagar uile-oileáin agus gach gné de Chomhaontú Aoine an Chéasta (Béal Feirste), réiteach a chosnaíonn sláine Mhargadh Aonair an Aontais Eorpaigh agus mhargadh inmheánach na Ríochta Aontaithe. I gcomhréir leis an bPrótacal sin, beidh Tuaisceart Éireann ailínithe fós le tacar teoranta rialacha de chuid an Aontais, go háirithe rialacha a bhaineann le hearraí, agus beidh feidhm ag Cód Custaim an Aontais, ag rialacha CBL agus rialacha máil maidir le gach earra a thugtar isteach i dTuaisceart Éireann nó a chuirtear amach as Tuaisceart Éireann. Fágann sin nach mbeidh aon seiceálacha agus rialuithe custaim ann ar oileán na hÉireann. Beidh seiceálacha agus rialuithe ann ar earraí a thagann isteach i dTuaisceart Éireann ón gcuid eile den Ríocht Aontaithe, ar tháirgí bia agus ainmhithe beo mar shampla, lena áirithiú go bhfuiltear ag cloí leis na ceanglais sláintíochta agus fíteashláintíochta (SPS). Na hearraí ar fad a thugtar isteach i dTuaisceart Éireann, nó earraí a chuirtear amach as Tuaisceart Éireann, ní mór dóibh rialacha agus caighdeáin ábhartha an Aontais a chomhlíonadh go hiomlán. Beidh feidhm ag dleachtanna custaim an Aontais ar earraí a thugtar isteach i dTuaisceart Éireann ach amháin má leagann an Comhchoiste creat coinníollacha amach faoina meastar nach baol na hearraí sin a thabhairt isteach i Margadh Aonair an Aontais. Nuair is creat dá leithéid sin an bunús a bheidh ann, ní bheidh aon dleachtanna custaim iníoctha más féidir a léiriú nach bhfuil baol earraí a thugtar isteach i dTuaisceart Éireann ón gcuid eile den Ríocht Aontaithe a thabhairt isteach i Margadh Aonair an Aontais Eorpaigh. Beidh feidhm ag foirmiúlachtaí agus nósanna imeachta custaim an Aontais maidir le hearraí a thugtar isteach i dTuaisceart Éireann ó áit lasmuigh den Aontas, nó maidir le hearraí a onnmhairítear ó Thuaisceart Éireann amach. Tá feidhm ag rialacha CBL agus ag rialacha máil an Aontais maidir le hearraí a thugtar isteach i dTuaisceart Éireann ón gcuid eile den Ríocht Aontaithe (nó a chuirtear amach as Tuaisceart Éireann go dtí an chuid eile den Ríocht Aontaithe). Saincheisteanna maidir leis an scaradh: Faoin gComhaontú um Tharraingt Siar, áirithítear nach mbeidh mí-ord ann agus deireadh á chur leis na socruithe atá ann faoi láthair, is é sin socruithe a bhaineann le nithe atá ag tarlú nuair a bheidh an tarraingt siar ann: ·i gcás earraí a chuirtear ar an margadh roimh dheireadh na hidirthréimhse, fágann sin gurb earraí iad a bheidh ar fáil fós ar mhargadh an Aontais nó ar mhargadh na Ríochta Aontaithe go dtí go sroicheann siad a n‑úsáideoir deiridh, sin gan gá le hathdheimhniú, le hathlipéadú ná modhnú ar an táirge; ·tá foráil ann maidir le próiseas um ghluaiseacht leanúnach earraí laistigh den Aontas, le haghaidh nósanna imeachta leanúnacha custaim, maille le bainistiú agus foirceannadh ar chúrsaí CBL agus dleachta máil; ·tá cosaint ann ar chearta maoine intleachtúla aonadacha arb ann dóibh cheana, cearta lena n‑áirítear stoc na dtásc geografach AE arb ann dó cheana; ·cuirfidh sé an tsnaidhm scoir ar na nósanna imeachta soláthair phoiblí ag deireadh na hidirthréimhse, agus is ráthú é ar chearta na ndaoine lena mbaineann na nósanna imeachta faoi dhlí an Aontais; ·tá foráil ann maidir le deireadh a chur leis an gcomhar póilíneachta agus breithiúnach atá ann i réimse na coiriúlachta; ·tá forálacha ann maidir le nósanna imeachta riaracháin agus breithiúnacha a fhoirceannadh (e.g. státchabhair agus cásanna sáraithe); ·tugann sé aghaidh ar úsáid na sonraí agus na faisnéise a malartaíodh roimh dheireadh na hidirthréimhse, agus áirithíonn sé fós cosaint na sonraí a aistríodh roimh dheireadh na hidirthréimhse faoi na prionsabail agus na forálacha dá bhforáiltear i ndlí an Aontais; ·tá foráil ann maidir le dícheangal na Ríochta Aontaithe ag deireadh na hidirthréimhse ó na líonraí, na córais faisnéise agus na bunachair sonraí a bunaíodh ar bhonn dhlí an Aontais, go háirithe na líonraí nach bhfuil rochtain orthu ach ag Ballstáit an Aontais nó tíortha atá i gcomhlachas le Schengen; ·déileálann sé le leanúnachas sa chomhar breithiúnach i gcúrsaí tráchtála lena áirithiú gur díol iontaoibhe atá i mbreith na gcúirteanna; ·tugann sé aghaidh ar na saincheisteanna uile a bhaineann le himeacht na Ríochta Aontaithe as Euratom. Maidir le cur chun feidhme an Chomhaontaithe um Tharraingt Siar, tá Comhchoiste arna bhunú chun maoirseacht a dhéanamh ar chur i bhfeidhm an Chomhaontaithe um Tharraingt Siar. Is iad Leas‑Uachtarán an Choimisiúin Eorpaigh Maroš Šefčovič agus Seansailéir Dhiúcacht Lancaster na Ríochta Aontaithe, an tUasal Michael Gove na comhchathaoirligh atá air, agus bhí dhá chruinniú acu go nuige seo (ar teileachomhdháil) i.e. an 30 Márta agus an 12 Meitheamh 2020. Tá tús oibre déanta ag na Coistí Speisialaithe maidir le Giobráltar, Cearta na Saoránach, Forálacha Airgeadais, na Limistéir Bhunáite Fhlaitheasacha sa Chipir, agus an Prótacal maidir le hÉirinn/Tuaisceart Éireann.



IV.Conclúid: Tábhacht mhór na hullmhachta Déanfaidh an tAontas Eorpach croí a dhíchill chun teacht ar chomhaontú uaillmhianach san am atá romhainn leis an Ríocht Aontaithe. Mar sin féin, léiríonn an Teachtaireacht seo, agus í bunaithe ar threoracha caibidlíochta an Aontais Eorpaigh le haghaidh comhpháirtíocht nua leis an Ríocht Aontaithe, treoracha a glacadh an 25 Feabhra 2020, bunaithe air sin agus ar dhréacht den Chomhaontú ar an gComhpháirtíocht Nua idir an tAontas Eorpach agus an Ríocht Aontaithe, dréacht a foilsíodh an 17 Márta 2020, fiú i gcás na comhpháirtíochta is uaillmhianaí san am atá le teacht go mbeidh athruithe tromchúiseacha ann don saoránach, don tomhaltóir, don infheisteoir, don mhac léinn agus don taighdeoir amhail ón 1 Eanáir 2021. Níl aon tseachaint ar na hathruithe seo, is cuma cén toradh a bheidh ar an gcaibidlíocht atá ar siúl faoi láthair, mar is é is cinneadh don Ríocht Aontaithe tarraingt siar as an Aontas Eorpach gona Mhargadh Aonair agus Aontas Custaim. An tsaorghluaiseacht daoine, earraí, agus seirbhísí mar a fhoráiltear i ndlí an Aontais, is saorghluaiseacht í nach mbeidh feidhm léi feasta ag deireadh na hidirthréimhse. Is fada fairsing na héifeachtaí a bheidh aige seo, go mór mór ar thrádáil trasteorann in earraí agus seirbhísí, sin agus ar shoghluaisteacht daoine. Dá bhrí sin, iarrann an Coimisiún ar gach riarachán poiblí, ar gach saoránach, ar ghnólachtaí agus ar pháirtithe leasmhara eile a áirithiú go bhfuil siad ullamh do na hathruithe dosheachanta sin. Má fhágtar na bearta ullmhúcháin sin gan déanamh, méadóidh an tionchar diúltach a bheidh ar a gcuid oibríochtaí i ndeireadh na hidirthréimhse, agus beidh méadú costas ann. Sa deireadh thiar, is é cúram na ngnólachtaí agus na bpáirtithe leasmhara measúnú riosca dá gcuid féin a dhéanamh agus a gcuid beart ullmhachta féin a chur chun feidhme de réir a gcásanna féin, ach ná déantar beag-is‑fiú de na dúshláin lóistíochta a bheidh ann i ndiaidh an 1 Eanáir 2021 de bhreis ar na dúshláin dlí atá faoi chaibidil sa Teachtaireacht seo.

Iarrann an Coimisiún ar na Ballstáit leanúint de na gníomhaíochtaí cumarsáide náisiúnta agus ardaithe feasachta atá á reáchtáil acu de chumarsáid náisiúnta, gníomhaíochtaí is spreagadh do na riaracháin phoiblí, na saoránaigh, gnólachtaí agus páirtithe leasmhara le bearta ullmhachta a dhéanamh faoi mar is riachtanach. Ní mór dícheall a dhéanamh faoi mar is oiriúnach do chás na bpáirtithe leasmhara sna Ballstáit aonair. Sna míonna atá romhainn, beidh an Coimisiún ag obair i gcomhar leis na Ballstáit uile chun athbhreithniú a dhéanamh ar a gcuid ullmhachta maidir le gach gné den scéal, agus chun dícheall na n‑údarás poiblí a éascú sa mhúscailt feasachta i gcás na bpáirtithe leasmhara. Na fógraí a foilsíodh le linn na caibidlíochta faoi Airteagal 50 leis an Ríocht Aontaithe, iarrtar ar na páirtithe leasmhara na fógraí sin a cheadú arís chomh maith, sin agus féachaint ar leathanaigh ghréasáin ullmhachta an Choimisiúin chun an leagan is déanaí de na seanfhógraí ullmhachta a fháil. Oibreoidh an Coimisiún i bpáirt le gach comhlachas ábhartha de pháirtithe leasmhara chun a n‑aird a tharraingt ar an bhfaisnéis sin. Mar fhocal scoir, iarrann an Coimisiún ar gach comhlachas tomhaltóirí, gnó agus trádála, idir náisiúnta agus Eorpach, a áirithiú go bhfuil a gcuid ball ar an eolas go hiomlán faoi na hathruithe a bheidh ann, is cuma cén caidreamh a bheidh ann leis an Ríocht Aontaithe sa todhchaí.



Aguisín 1: Liosta na bhFógraí Nuashonraithe maidir le hUllmhacht do dheireadh na hidirthréimhse Na 59 bhfógra ullmhachta seo a leanas, is fógraí iad a foilsíodh an 16 Márta 2020 chun tacú le hullmhúcháin na bpáirtithe leasmhara ag deireadh na hidirthréimhse. Is anseo atá teacht orthu: https://ec.europa.eu/info/european‑union‑and-united-kingdom-forging-new-partnership/future-partnership/getting-ready-end-transition‑period Tabharfar an liosta seo cothrom le dáta ó am go chéile de réir mar a bheidh fógraí nua ann. ·Aeriompar ·Pórú ainmhithe (zótheicnic) ·Iompar ainmhithe ·Bainistíocht sócmhainní ·Seirbhísí na meán closamhairc ·Slándáil eitlíochta agus muirí ·Sábháilteacht eitlíochta ·Seirbhísí baincéireachta agus íocaíochtaí ·Táirgí bithicíde ·Ceimiceáin (REACH) ·Trialacha cliniciúla ·Dlí na gCuideachtaí ·Cosaint tomhaltóirí agus cearta paisinéirí

·Cóipcheart ·Táirgí cosmaideacha ·Gníomhaireachtaí Rátála Creidmheasa ·Cosaint sonraí ·An ríomhthráchtáil ·Ríomhshíniú (ríomhaitheantas agus seirbhísí iontaoibhe le haghaidh ríomh-idirbheart) ·An chumarsáid leictreonach lena n‑áirítear táillí fánaíochta ·Córas trádála astaíochtaí ·ainmneacha fearainn .eu ·Éicilipéad an Aontais Eorpaigh ·Comhairle na nOibreacha Eorpacha ·Dleachtanna máil ·Ídiú na gceart maoine intleachtúla ·Beatha ·Dlíthe bia ·Orgánaigh ghéinmhodhnaithe ·An gheobhlocáil ·Tásca geografacha ·Dea-chleachtas saotharlainne ·Táirgí tionsclaíochta

·“Speicis choimhthíocha ionracha” ·Iompar muirí ·Táirgí míochaine ( lena n‐úsáid ag an duine , tréidliacht) ·Iompar ainmhithe beo ó áit go chéile ·Uiscí mianraí nádúrtha ·An ceannach ar líne gona sheachadadh beartán ·Táirgí orgánacha ·Sláinte na bplandaí ·Táirgí cosanta plandaí ·Ábhar atáirgthe plandaí ·Cearta maidir le cineálacha plandaí ·Toirmisc agus srianta ar allmhairiú/onnmhairiú (lena n‑áirítear ceadúnais allmhairithe/onnmhairithe) ·Cosaint ainmhithe tráth a maraithe ·Earraí piriteicniúla ·An t‑iompar ar iarnród ·Árthaí áineasa agus árthaí pearsanta ·Slándáil na gcóras gréasáin agus faisnéise ·Athchúrsáil long ·Substaintí de bhunús daonna (fuil, fíocháin agus cealla, orgáin) ·Deimhnithe cosanta forlíontacha le haghaidh táirgí míochaine agus táirgí cosanta plandaí